text:
Tšeela Godimo Kudu Dika tša Jehofa
“Ebang baekiši ba Modimo, le le bana ba ba rategago.”—BAEF. 5:1.
1. (a) Ke dika dife tša Jehofa tšeo Mokriste a ka di hlahlobago? (b) Re tla holega bjang ge e ba re ka hlahloba dika tša Modimo?
KE DIKA dife tšeo o di gopolago ge o thoma go nagana ka semelo sa Jehofa? Bontši bja rena re nagana ka lerato la gagwe, toka, bohlale le matla. Eupša re a lemoga gore Jehofa o na le dika tše dintši tše dibotse. Ge e le gabotse, re ka dira lelokelelo la dika tša Jehofa tše di fetago 40, gomme ka moka ga tšona di kile tša ahlaahlwa ka dikgatišong tša rena. Anke o fo nagana gore re ka utolla mahumo a mantši gakaakang a kgahlišago mabapi le semelo sa Jehofa ge re ka ithuta ka sona re le motho ka noši goba re le lapa! Re ka holega bjang ka go ithuta dika tše bjalo? Seo se ka dira gore re tšeele godimo kudu Tatago rena wa legodimong. Mafelelong, ge e ba re tšeela Jehofa godimo, gona kganyogo ya rena e kgolo e ba ya gore re mmatamele gomme re mo ekiše.—Josh. 23:8; Ps. 73:28.
2. (a) Bontšha kamoo re ka tšeelago dika tša Jehofa godimo kudu. (b) Re tlo hlahloba eng?
2 Lega go le bjalo, “go tšeela selo godimo” go bolela’ng? Go bolela go lemoga bohlokwa bja sona. Tekanyo yeo re tšeelago selo godimo e ka gola ganyenyane-ganyenyane. Ka mohlala: Tsela yeo re ratago sejo se itšego seo re thomago go se bona e ka oketšwa ke ge re ekwa monko wa sona, ke moka ra kwa tatso ya sona gomme ra feleletša re ikapeetše sona. Ka mo go swanago, re ka tšeela godimo kudu seka se itšego sa Jehofa ka go tlwaelana le sona, ra naganišiša ka sona gomme ra se diriša maphelong a rena. (Baef. 5:1) Morero wa sehlogo se le tše dingwe tše pedi tše di latelago ke go re thuša gore re tšeele godimo kudu dika tša Modimo tšeo gantši re sa kego re nagana ka tšona go swana le dika tša gagwe tše dikgolo. Ge re hlahloba se sengwe le se sengwe sa dika tše, re tla ipotšiša gore: Seka seo se bolela’ng? Jehofa o se bontšha bjang? Le gona re ka ekiša bjang Jehofa ge re diriša seka seo?
JEHOFA O A BATAMELEGA
3, 4. (a) O ka hlalosa bjang motho yo a batamelegago? (b) Jehofa o kgonthišetšha bjang gore o a batamelega?
3 Anke re thomeng ka go hlahloba seka sa go batamelega. O ka hlalosa bjang motho yo a batamelegago? Mohlomongwe o ka re: ‘Ke motho yo botho, yo a hwetšagalago gabonolo e bile go le bonolo go boledišana le yena.’ Gantši o ka kgona go lemoga ge e ba motho a batamelega goba a se bjalo ka go ela hloko tsela yeo a dirago dilo ka yona, kudukudu dilo tšeo a di dirago ntle le go bolela.
4 Jehofa o bontšha bjang gore o a batamelega? Gaešita le ge e le Mmopi yo mogolo wa legohle ka moka, Jehofa o re kgonthišetša gore o ikemišeditše le go fagahlela go kwa dithapelo tša rena le go di araba. (Bala Psalme 145:18; Jesaya 30:18, 19.) Re ka bolela le Modimo ka nako le ge e le efe goba lefelong le ge e le lefe. Re ka mmatamela ka bolokologi, re tseba gore a ka se tsoge a re gobošitše ka baka la ge re dirile seo. (Ps. 65:2; Jak. 1:5) Lentšu la Modimo le hlalosa Jehofa ka tsela yeo rena batho re ka e kwešišago ka yona ge le bontšha gore o nyaka ge re mmatamela. Ka mohlala, mopsalme Dafida o ngwadile gore “mahlo a Jehofa a [re] lebeletše” le gore ‘seatla sa gagwe sa le letona se dula se re kakatletše.’ (Ps. 34:15; 63:8) Moporofeta Jesaya o ile a swantšha Jehofa le modiši ka go bolela gore: “O tla kgoboketša dikwana ka letsogo la gagwe; o tla di rwala sehubeng sa gagwe.” (Jes. 40:11) E fo nagana ka seo! Jehofa o nyaka gore re mmatamele go swana le ge kwana e kukilwe ke modiši yo a e hlokometšego. Ruri Tatago rena o a batamelega! Re ka ekiša bjang Jehofa tabeng ye?
SEKA SEO SE TŠEELWAGO GODIMO KUDU
5. Ke ka baka la’ng go le bohlokwa gore bagolo ba batamelege?
5 Moragonyana bjale, Dihlatse tše fišegago tšeo di dulago dikontinenteng tše fapafapanego di botšišitšwe gore: “Ke seka sefe seo o se tšeelago godimo go mogolo?” Bontši bja tšona di arabile ka gore: “Ge a batamelega.” Ke therešo gore Mokriste yo mongwe le yo mongwe o swanetše go hlagolela seka seo ka botlalo, eupša e tloga e le gabohlokwa gore bagolo ba batamelege. (Jes. 32:1, 2) Ge kgaetšedi yo mongwe a be a bolela lebaka leo a naganago gore seka se e tloga e le se bohlokwa o itše: “Re ka kgona go holwa ke dika tše dingwe tše dibotse tša mogolo ge feela a batamelega.” Na o kgona go bona bohlale bja mantšu ao? Eupša ke eng seo se dirago gore motho a batamelege?
6. Ke eng seo se ka thušago motho gore a batamelege?
6 Selo se segolo seo se dirago gore motho a batamelege ke ge a kgahlegela batho go tšwa pelong. Ge e ba mogolo a tshwenyegile ka batho e bile a ikemišeditše go ikgafela bona, gona bana babo le dikgaetšedi, go akaretša le bafsa, ba tla lemoga seo. (Mar. 10:13-16) Carlos wa nywaga e 12 o re: “Ge ke le holong, ke bona bagolo ba myemyela e bile ba bontšha botho, gomme ke sona seo ke se ratago ka bona.” Go ba gona, ga se gwa lekana gore mogolo a bolele gore o a batamelega; o swanetše go bontšha seka seo. (1 Joh. 3:18) A ka dira bjang seo?
7. Ke ka baka la’ng petšhe ya kopano e gogela batho gore ba boledišane le rena, gomme re ithuta eng tabeng yeo?
7 Nagana ka mohlala wo. Moragonyana bjale, ngwanabo rena yo mongwe o be a hlomme petšhe ya gagwe ya kopano ge a boela gae ka sefofane ka morago ga ge a bile kopanong ya selete nageng e šele. Ge mošomi wa ka sefofaneng a bona petšhe yeo le mantšu a rego: “Mmušo wa Modimo a o tle!” o ile a mmotša gore: “Ee, a o tle—go nyakega gore re tle re boledišane ka taba yeo.” Ka moragonyana, ba ile ba boledišana gomme mošomi yoo a amogela dimakasine tša rena ka lethabo. Bontši bja rena re bile le diphihlelo tše di swanago le ye. Ke eng seo se dirago gore petšhe ya kopano gantši e gogele batho gore ba boledišane le rena? Ke ka gobane ka tsela e itšego e ba botša gore: “Ikwe o lokologile go bolela le nna. Mpotšiše gore ke ya kae.” Petšhe ke seka seo se bonagalago seo se botšago batho gore re ikemišeditše go boledišana le bona ka seo re se dumelago. Ka mo go swanago, bagolo ba Bakriste ba swanetše go ba le dika tše di bonagalago tšeo di botšago badumedigotee le bona gore: “Ikwe o lokologile go bolela le nna.” Dika tšeo ke dife?
8. Bagolo ba bontšha bjang gore ba tloga ba tshwenyegile ka batho ba bangwe, gomme seo se kgoma phuthego bjang?
8 Dilo tšeo batho ba tlwaetšego go di dira di fapane go ya ka dinaga, eupša gantši ge re myemyela le bana babo rena le dikgaetšedi, re ba dumediša ka seatla le go ba botšiša gore ba phetše bjang, re tla ba re ba bontšha gore re tloga re tshwenyega ka bona. Ke mang yo a swanetšego go gata mogato wa pele tabeng ye? Ela hloko mohlala woo Jesu a re beetšego wona. Mateo o bega gore sebokeng seo Jesu a bego a na le sona le barutiwa ba gagwe, o ile “a batamela a bolela le bona.” (Mat. 28:18) Ka mo go swanago, bagolo lehono ba gata mogato wa pele ka go batamela badumedigotee le bona gomme ba bolela le bona. Seo se ka kgoma phuthego bjang? Kgaetšedi yo mongwe wa mmulamadibogo yo a nago le nywaga e 88 o re: “Ke kwa ke rata bagolo le go feta ge ba myemyela le nna e bile ba mpotša mantšu a go nkgothatša ge ke tsena ka Holong ya Mmušo.” Kgaetšedi yo mongwe yo a botegago o okeditše ka gore: “Ba bangwe ba ka tšea taba ye e le e nyenyane, eupša ge mogolo a nkamogela sebokeng a myemyela, ke ikwa ke thabile kudu.”
BATAMELEGA O BE O HWETŠAGALE
9, 10. (a) Jehofa o re beela mohlala ofe o mobotse? (b) Bagolo ba ka ipha bjang nako gore ba hwetšagale go bana babo bona?
9 Go molaleng gore re ka se batamelwe ke motho ge e ba re sa hwetšagale. Jehofa o bea mohlala o mobotse tabeng ye. “Ga a kgole le yo mongwe le yo mongwe wa rena.” (Dit. 17:27) Tsela e nngwe yeo bagolo ba hwetšagalago ka yona ke ka go ipha nako pele ga diboka tša Bokriste le ka morago ga tšona gore ba boledišane le bana babo bona le dikgaetšedi—ba bagolo le ba banyenyane. Ngwanabo rena yo mongwe wa mmulamadibogo o boletše gore: “Ge mogolo a mpotšiša matsogo gomme a ema gore a kwe karabo ya ka, seo se dira gore ke ikwe ke le bohlokwa kudu.” Kgaetšedi yo a nago le nywaga e ka bago e 50 a hlankela Jehofa o boletše gore: “Bagolo bao ba iphago nako ya gore ba bolele le nna ka morago ga diboka ba dira gore ke ikwe ke le bohlokwa.”
10 Go a kwagala gore badiši ba Bakriste ba swanetše go dira le mediro e mengwe e bohlokwa. Lega go le bjalo, pakane ya bona dibokeng e swanetše go ba ya go hlokomela dinku pele.
JEHOFA GA A BEBE SEFAHLEGO
11, 12. (a) Go se bebe sefahlego go akaretša’ng? (b) Jehofa ke mohlala o mobotse go rena bjang tabeng ya go se bebe sefahlego?
11 Seka se sengwe se se kgahlišago sa Jehofa ke sa go se bebe sefahlego. Go se bebe sefahlego go bolela’ng? Go akaretša go dira dilo ka toka le go se bontšhe kgethollo. Go se bebe sefahlego e le ka kgonthe go bonagatšwa ke dilo tše tše pedi: boemo bja kgopolo le ditiro. Ke ka baka la’ng dilo tše ka bobedi di nyakega? Ka gobane ke feela ge motho a na le kgopolo ya go se bebe sefahlego moo a tlago go tutueletšega go swara batho bohle ka go se bebe sefahlego. Ka Mangwalong a Bakriste a Segerika, polelwana ‘go se bebe sefahlego’ ka go lebanya e bolela go se “nyatše motho yo mongwe” ka baka la ponagalo ya gagwe ya sefahlego. (Dit. 10:34; Kingdom Interlinear) Ka baka leo, motho yo a sa bebego sefahlego o tla hlompha motho ka baka la seo a lego sona, e sego ka baka la ponagalo ya gagwe goba maemo a gagwe.
12 Jehofa ke mohlala o mogologolo wa go se bebe sefahlego. Lentšu la gagwe le bolela gore “ga a bebe sefahlego.” (Bala Ditiro 10:34, 35; Doiteronomio 10:17.) Boemo bjo bo ilego bja rotoga mehleng ya Moshe bo bontšha taba yeo gabotse.
13, 14. (a) Ke bothata bofe bjoo barwedi ba bahlano ba Tselofehadi ba ilego ba lebeletšana le bjona? (b) Jehofa o ile a bontšha bjang gore ga a bebe sefahlego?
13 Nakwana pele ga ge Baisiraele ba ka tsena Nageng ya Kholofetšo, barwedi ba bahlano ba monna yo mongwe bao ba sa nyalwago ba ile ba lebeletšana le nngalaba ya taba. Bothata e be e le eng? Ba be ba tseba gore ka go swana le malapa a mangwe ka moka a Isiraele, lapa la gabo bona le lona le be le tla newa naga yeo e bego e abetšwe tatago bona. (Num. 26:52-55) Lega go le bjalo, tatago bona e lego Tselofehadi wa moloko wa Manase, o be a hwile. Go ya ka molao, tshwanelo ya go tšea naga yeo e be e tla fetišetšwa go barwa ba Tselofehadi, eupša yena o be a na le barwedi feela. (Num. 26:33) Ka ge go be go se morwa yo a ka amogelago naga yeo, na naga ya lapa leo e be e tla newa ba leloko gomme barwedi bao ba šala ba se na bohwa bja lapa labo bona?
14 Barwedi bao ba bahlano ba ile ba batamela Moshe gomme ba mmotšiša gore: “Go re’ng leina la tatago rena le tlošwa lapeng la gagwe feela ka gobane a be a se na morwa?” Ba ile ba mo lopa ka gore: “Hle re neeng bohwa gare ga bana babo tatago rena.” Na Moshe o ile a ba kgaphela ka thoko ka go ba botša gore: ‘Ga go seo nka se dirago, molao ke molao’? Aowa, o ile “a iša taba ya bona pele ga Jehofa.” (Num. 27:2-5) Moshe o ile a hwetša karabo efe? Jehofa o ile a botša Moshe gore: “Barwedi ba Tselofehadi ba a rereša. Ba nee bohwa gare ga bana babo tatago bona gomme o fetišetše bohwa bja tatago bona go bona.” Jehofa o ile a nea ditaelo tše dingwe gape. O ile a laela Moshe gore a ntšhe taelo e mpsha e rego: “Ge monna a ka hwa a se na morwa, gona le fetišetšeng bohwa bja gagwe go morwedi wa gagwe.” (Num. 27:6-8; Josh. 17:1-6) Go tloga ka nako yeo go ya pele, basadi ka moka ba Baisiraele bao ba bego ba lebeletšane le bothata bjo bo swanago le bjo ba be ba tla šireletšwa.
15. (a) Jehofa o swara batho ba gagwe bjang, kudukudu bao ba lego maemong a sa kgahlišego? (b) Ke dipego dife tše dingwe tša Beibele tšeo di bontšhago gore Jehofa ga a bebe sefahlego?
15 Yeo ruri e bile phetho e botho le ya go bontšha go se bebe sefahlego! Jehofa o ile a swara ka seriti basadi ba bao ba bego ba le boemong bjo sa kgahlišego, a ba swara go swana le Baisiraele bao maemo a bona a bego a kgahliša. (Ps. 68:5) Ye ke e nngwe ya dipego tše dintši tša ka Beibeleng tšeo di gatelelago therešo ye e thabišago pelo: Jehofa o swara bahlanka ba gagwe ka moka ka go se bebe sefahlego.—1 Sam. 16:1-13; Dit. 10:30-35, 44-48.
RE KA KGONA GO EKIŠA JEHOFA
16. Re ka hlagolela bjang le go matlafatša seka sa go se bebe sefahlego?
16 Re ka ekiša bjang go se bebe sefahlego ga Jehofa? Gopola gore go se bebe sefahlego go bonagatšwa ke dilo tše pedi. Ke feela ge re na le tshekamelo ya go se bebe sefahlego moo re tlago go tutueletšega go swara batho bohle ka go se bebe sefahlego. Ke therešo gore ka moka ga rena re ipona re na le tekatekano e bile re sa bebe sefahlego. Lega go le bjalo, mohlomongwe o tla dumela gore ga se ka mehla go lego bonolo go hlahloba maikwelo a rena ka potego. Ka gona ke eng seo re ka se dirago go tseba ge e ba re tumile ka go se bebe sefahlego? Ge Jesu a be a nyaka go tseba seo batho ba bego ba se nagana ka yena, o ile a botšiša bagwera ba gagwe bao a ba botago gore: “Batho ba re Morwa wa motho ke mang?” (Mat. 16:13, 14) Go ka ba bjang ge o ka ekiša Jesu tabeng ye? O ka botšiša mogwera wa gago yo o mmotago gore a go botše therešo ya ge e ba o tsebja o le motho yo a sa bebego sefahlego. Ge e ba a go botša gore o na le dika tšeo di bontšhago gore o kgetholla batho go ya ka morafo wa bona, maemo a bona setšhabeng le a ditšhelete, gona ke’ng seo o swanetšego go se dira? Tšhollela Jehofa maikwelo a gago ka thapelo tabeng ye, o mo lope gore a go thuše go lokiša boemo bja gago bja kgopolo e le gore o bonagatše ka botlalo seka sa gagwe sa go se bebe sefahlego.—Mat. 7:7; Bakol. 3:10, 11.
17. Ke ka ditsela dife re ka swarago ba bangwe ka go se bebe sefahlego?
17 Ka phuthegong ya Bokriste, re bonagatša seka sa Jehofa sa go se bebe sefahlego ka gore re sware bana babo rena le dikgaetšedi ka moka ka seriti le ka botho. Ka mohlala, tabeng ya go amogela baeng, re katanela go laletša mehuta ka moka ya badumedigotee le rena, go akaretša le bao ditlogo tša bona di sa swanego le tša rena gotee le bao ba diilago, ditšhiwana goba bahlologadi. (Bala Bagalatia 2:10; Jakobo 1:27.) Godimo ga moo, ge re le modirong wa go bolela ka Mmušo wa Modimo, re botša batho ba ditlogo ka moka ditaba tše dibotse ka go se bebe sefahlego, go akaretša le bao ba tšwago dinageng dišele. Re tloga re thabišwa ke gore re na le dikgatišo tša Beibele ka maleme a ka bago 600. Bjoo ruri ke bohlatse bjo bo lego molaleng bja gore ga re bebe sefahlego!
18. Ke eng seo o tlago go se dira go bontšha gore o tšeela godimo go batamelega ga Jehofa le go se bebe ga gagwe sefahlego?
18 Ee, ge re dutše re fetša nako re naganišiša kamoo Jehofa a batamelegago ka gona e bile a sa bebego sefahlego, re mo tšeela godimo le go feta. Ge re tšeela Jehofa godimo ka tsela yeo, gona re tla feleletša re šušumeletšega go ekiša dika tša gagwe ka botlalo, ra di bonagatša ditirišanong tša rena le badumedigotee le rena go akaretša le go bao re ba botšago ditaba tše dibotse.


c: text/html

text:
THUŠO BAKENG SA LAPA | LENYALO
Kamoo le ka Dumelelanago
TLHOHLO
Wena le molekane wa gago ga le dumelelane ka selo se itšego. Therešo ke gore, o na le dikgetho tše tharo:
Ka bonganga o ka gapeletša gore dilo di dirwe kamoo o nyakago.
O ka fo kgetha go dira dilo go ya le kamoo molekane wa gago a nyakago.
Bobedi bja lena le ka kgetha go dumelelana.
O ka ipotša gore: ‘Eupša ga ke rate kgopolo ya go dumelelana. Ga go bonagale bobedi bja rena re tla hwetša seo re se nyakago!’
Kgodišega gore go dumelelana ke boemo bjoo bo ka dirago gore bobedi bja lena le thabe—ge e ba le dira seo gabotse. Eupša pele o ela hloko taba ya kamoo le ka dumelelanago, go na le dilo tše sego kae tšeo o swanetšego go di tseba ka seka se se bohlokwa.
SEO O SWANETŠEGO GO SE TSEBA
Go dumelelana go nyaka tirišano. Pele o tsena lenyalong, o ka ba o be o tlwaetše go dira diphetho o nnoši. Ga bjale dilo di fetogile gomme wena le molekane wa gago le swanetše go etiša lenyalo la lena pele ga dilo tšeo wena o di ratago. Go e na le go lebelela seo e le bothata, nagana ka meputso. Mosadi yo a bitšwago Alexandra o re: “Batho ba babedi bao ba kopanyago dikgopolo ba ka tla le tharollo e kaone go feta ya motho o tee.”
Go dumelelana go nyaka monagano o bulegilego. Moeletši wa manyalo John M. Gottman o re: “Ga se gore o swanetše go dumelelana le selo se sengwe le se sengwe seo molekane wa gago a se bolelago goba a se dumelago, eupša o swanetše go naganišiša ka seo a se bolelago ka kelohloko. Ge e ba o ikhwetša o phuthile matsogo gomme o gana ka go šikinya hlogo (goba o fo inaganela tša gago) ge molekane wa gago a leka go boledišana le wena ka bothata bjo itšego, ga gona moo poledišano ya lena e yago gona.” *
Go dumelelana go nyaka boikgafo. Ga gona yo a thabelago go dula le molekane yo a ratago gore: “O swanetše go dira seo ke se nyakago ka gobane ke sona se sekaone.” Go kaone kudu ge balekane ka bobedi ba na le moya wa boikgafo. Mosadi yo a bitšwago June o re: “Go na le dinako tšeo ke dumelelanago le seo monna wa ka a se bolelago e le gore a thabe, gomme ka dinako tše dingwe le yena o dira se se swanago. Lenyalo le swanetše go ba ka tsela yeo, o swanetše go fa gomme o amogele, o se ke wa nyaka go fo amogela feela.”
SEO O KA SE DIRAGO
Thoma gabotse. Segalo seo le thomago poledišano ka sona gantši ke sona seo le tlago go feleletša ka sona. Ge e ba o thoma ka mantšu a go hlaba, seo se ka dira gore le fetše poledišano ya lena le sa dumelelane. Ka gona latela keletšo ya Beibele e rego: “Aparang . . . lešoko, botho, boikokobetšo, boleta le go se fele pelo.” (Bakolose 3:12) Dika tše bjalo di tla thuša wena le molekane wa gago gore le pheme go ngangišana gomme le ikemišetše go lokiša mathata.—Molao wa motheo wa Beibele: Bakolose 4:6.
Tsomang seo le dumelelanago ka sona. Ge e ba go se dumelelane ga lena go feleletša ka dingangišano, e ka ba e le gore wena le molekane wa gago le šetša kudu go fapana ga dipono tša lena. Go e na le moo, šetšang seo le dumelelanago ka sona. E le go le thuša go hwetša seo le dumelelanago ka sona, lekang se:
Yo mongwe le yo mongwe wa lena anke a dire lelokelelo la dikarolo tše pedi. Karolong ya pele, ngwala dilo tšeo o naganago gore o tloga o sa dumelelane le molekane wa gago ka tšona. Karolong ya bobedi, ngwala dilo tšeo o naganago gore o ka dumelelana le molekane wa gago ka tšona. Ke moka le boledišane ka lelokelelo leo. Le ka hwetša gore le dumelelana ka dilo tše dintši go feta kamoo le naganago. Ge e ba go le bjalo, taba ya go dumelelana ga se ya swanela go le thatafalela. Gaešita le ge dikgopolo tša lena di sa dumelelane, go di ngwala pampiring go tla le thuša go bona ditaba gabotse.
Boledišanang gore le fihlelele tharollo. Ditaba tše dingwe go ka no ba bonolo go di rarolla. Lega go le bjalo, ditabeng tšeo di raraganego kudu monna le mosadi ba ka tiiša tswalano ya bona ka go boledišana e le gore ba fihlelele tharollo yeo go bego go se yo go bona a ka tlago ka yona ge a nnoši.—Molao wa motheo wa Beibele: Mmoledi 4:9.
Ikemišetše go fetoša dikgopolo tša gago. Beibele e re: “Yo mongwe le yo mongwe wa lena a rate mosadi wa gagwe bjalo ka ge a ithata; ka lehlakoreng le lengwe, mosadi o swanetše go ba le tlhompho e tseneletšego go monna wa gagwe.” (Baefeso 5:33) Ge balekane ba ratana le go hlomphana, bobedi monna le mosadi ba ikemišetša go kwa dikgopolo tša yo mongwe—le go fetoša menagano ya bona. Monna yo a bitšwago Cameron o re, “Go na le dilo tšeo o bego o ka se di dire, eupša ka tutuetšo ya molekane wa gago o thoma go di rata.”—Molao wa motheo wa Beibele: Genesi 2:18.
^ ser. 12 Go tšwa pukung ya The Seven Principles for Making Marriage Work.
Ithute ka mo go oketšegilego
Tsela ya go Kgaotša go Ngangišana
Na wena le molekane wa gago le dula le ngangišana? Ithute kamoo melao ya motheo ya Beibele e ka thušago lenyalo la lena.
Kamoo o ka Dirago Bophelo bja Lapa la Gago Gore bo Thabiše
Lerato leo Jesu a le bontšhitšego ke mohlala wo o swanetšego go ekišwa ke banna bao ba nyetšego, basadi bao ba nyetšwego, batswadi le bana. Rena re ithuta eng go yena?

robotstxt: allowed

filter: keep


text:
Polasa Yeo e Fepago ba Dimilione
Mengwaga e masomenne e fetilego, ka February 2, 1973, go ile gwa hlongwa metšhene ya go gatiša kua Wallkill, New York, U.S.A., e le gore go gatišwe dimakasine tša Morokami le Phafoga!
Nywaga e lesome pejana, Dihlatse tša Jehofa di ile tša reka polasa moo gore di kgone go fepa batho bao ba šomago ntlongkgolo ya tšona kua Brooklyn, New York. Eupša ga bjale, polasa yeo e tla dirišetšwa go tšweletša mohuta o mongwe wa dijo, e lego dijo tša moya.—Mateo 24:45-47.
Philip Wilcox, yoo ka nako yeo e bego e le molebeledi wa lefelo la bogatišetšo, o gopola seo se diregilego letšatšing la mathomo la go dirišwa ga metšhene ya go gatiša kua Wallkill, o re: “Go ile gwa re tšea mo e ka bago kgwedi gore re beakanye metšhene ya lebelo le legolo ya go gatiša yeo e bitšwago rotary. Bjale metšhene yeo e be e loketše go ka šoma gomme re ile ra thoma go leka go e šomiša. Ka ponyo ya leihlo, re be re gatiša dimakasine tše dikete tše sego kae. Re ile ra di romela bogatišetšong bja rena bja Brooklyn, moo di ilego tša romelwa e le dikgopelo tše di yago diphuthegong. Re be re ikemišeditše gore re se senye le ge e le makasine o tee.”
Dihlatse tša Jehofa di ile tša aga moago wo o mofsa gore di tlaleletše mošomo wa tšona o mogolo wa go gatiša, woo ga bjale o lego Brooklyn. Mathomong a bo-1970, go be go nyakega dikgatišo tše dintši tšeo di theilwego Beibeleng go feta tšeo di bego di tšweletšwa mosegare ka moka, ka gona bana babo rena bao ba bego ba šoma bogatišetšong bja Brooklyn ba ile ba thoma go šoma bošego e le gore ba ka kgona go fihlelela palo yeo e nyakegago ya dikgatišo.
Ge moago wa mathomo wa go gatiša o be o fetšwa go agwa kua Wallkill, o ile wa kgona go tsenya metšhene e mene ya go gatiša, lefelo la go romela dipuku le Holo ya Mmušo. Lega go le bjalo, pele ga ge moago wo o ka šoma ka botlalo, go ile gwa thongwa moago o mongwe wa bobedi, e lego moago o mogolo woo o kgomagantšwego le wa mathomo. Palo e nyakegago ya dikgatišo tše di theilwego Beibeleng e oketšegile kudu moo go ilego gwa nyakega metšhene e mengwe e tshelelago ya go gatiša gore e tsenywe moagong wa bobedi le pele ga ge moago woo o ka fetšwa go agwa.
Go theoša le nywaga, thekinolotši ya go gatiša e tšwetše pele gomme palo e nyakegago ya dikgatišo tša rena tše di theilwego Beibeleng e oketšegile kudu. E le gore re sepedišane le diphetogo tšeo, re ile ra kaonefatša le go katološa bogatišetšo bja Wallkill ka makga a mmalwa. Metšhene ya go gatiša ka lebelo e ile ya tšea legato la metšhene ya kgale ya go gatiša ya mengwaga ya bo-1980.
Ka 2004, bogatišetšo bja Brooklyn bo ile bja tswalelwa, gomme ka lekga la pele dipuku di ile tša thoma go tšweletšwa kua Wallkill. Ka 2010, go gatišwa ga dimakasine go ile gwa hudušetšwa leboa ofising ya lekala ya Dihlatse tša Jehofa kua Canada. Motšhene wo o mofsa o ka kgona go gatiša dimakasine tše 200 000 ka iri.
Lehono, bogatišetšo bja Wallkill bo tletše ka metšhene, e bile go šomišwa thekinolotši ya morago bjale moo go šomago banna le basadi bao ba ithaopago ba 281. Ngwagola, ba ile ba tšweletša dipuku le Dibeibele tše fetago dimilione tše 17. Go oketša go mafelo a Amerika Leboa a go gatiša, e lego Wallkill, Canada le Mexico, Dihlatse tša Jehofa di na le mafelo a mangwe a go gatiša a 12, ao a lego Afrika, Asia, Australia, Yuropa le Amerika Borwa—seo se thuša go kgotsofatša dinyakwa tša moya tša batho ba dimilione.—Mateo 5:3.
Ithute ka mo go oketšegilego
Bethele ke Eng?
Bethele ke lefelo la moswananoši leo go lona go dirwago modiro wa bohlokwa kudu. Ithute ka bao ba šomago moo.


text:
DINTLHAKGOLO TŠA NGWAGOLA
“Re Rata Seteišene sa JW Broadcasting Kudu”
KA October 6, 2014 go ile gwa tšweletšwa ka lekga la pele seteišene sa thelebišene Inthaneteng seo se bitšwago JW Broadcasting. * Se be se le ka leleme la Seisemane. Ga e sa le go tloga ka August 2015, mananeo a seteišeneng se a fetolelwa ka maleme a ka godimo ga a 70 e le gore bana babo rena ba bantši le dikgaetšedi ba thabele mananeo a ao a agago moyeng. Batho ba bantši bao ba bogelago seteišene se lefaseng ka moka ba ile ba bontšha gore ba leboga tokišetšo ye e mpsha yeo e kgahlišago. Eupša ke dilo dife tšeo di ilego tša dirwa gore seteišene se sa JW Broadcasting se be gona?
Go be go nyakega lefelo le le swanetšego. Ka gona, go ile gwa kgethwa lefelo la maleba moagong wa 30 Columbia Heights wa ntlongkgolo ya lefase ya Dihlatse tša Jehofa kua Brooklyn, New York. Ka beke e tee feela, lefelo le le kgethilwego le ile la hlwekišwa gomme Lefapha la go Lokiša Ditlabakelo la thoma go lokiša lefelo leo gore le swanele go tlo gaša seteišene seo sa thelebišene mola sehlopha sa bahlami se be se rulaganya ditlabakelo tša sebjalebjale tšeo di nago le seriti. Bana babo rena ba bantši le dikgaetšedi ba United States ba ile ba šoma bošego le mosegare ba hlama setudio seo le go rulaganya kamoo ba tlago go se aga kapejana ka gona. Dinyakišišo tšeo gantši di dirwago ka dikgwedi tše dintši di ile tša dirwa ka matšatšinyana feela, ke moka kapejana Lefapha la go Reka la thoma go otara dilo tše dintšintši tšeo di bego di hlokagala.
Go ile gwa tsenywa dithapo tše diteleletelele tša mohlagase le Inthanete, le gona sehlopha sa bašomi se be se swanetše go kgonthišetša gore ditlabakelo ka moka di šomišana gabotse. Nakong yeo, sehlopha sa rena sa diletšo tša mmino se be se rekhota mmino wo o tlago go rola mananeo a seteišeneng seo setudiong sa rena kua Patterson. Bana babo rena le dikgaetšedi bao ba tšwago dinageng tše dintši bao ba bego ba tlile moo go tlo rekhota mmino ba ile ba thuša ka go rekhota. Mantšu ao a bego a tlo bolelwa dibidiong a ile a ngwalwa, ditiragatšo tša rulaganywa gomme sehlopha sa batho bao ba šomago setudiong kua Brooklyn, Patterson, Wallkill le dinageng tše dingwe lefaseng ka moka se ile sa šoma ka thata gore dibidio di tšweletšwe gabotse. Ka morago ga gore setudio se fele gomme ditlabakelo ka moka di tsenywe, go ile gwa thoma modiro wa go lokišeletša mananeo a dikgwedi tše sego kae tša mathomo.
Ge re botšiša mahlwa-a-di-bona yo a lego intasetering ye gore go ka tšea nako e kaakaang go aga setudio seo se lekanago le seo ka bogolo, o ile a re gantši go ka tšea ngwaga le seripa. Eupša bana babo rena le dikgaetšedi bao ba šomago ka thata ba dirile modiro woo ka dikgwedi tše pedi feela!
Mafelelo e bile a kgahlišago kudu! Lenaneo la kgwedi e nngwe le e nngwe, leo gantši le tšwelelago seteišeneng se ka Mošupologo wa mathomo wa kgwedi, le lebelelwa ka makga a fetago a dimilione tše pedi kgweding yeo. Ge go akaretšwa le dibidio tše dingwe, mananeo a seteišeneng se a lebelelwa ka makga a fetago a dimilione tše lesome ka kgwedi.
“Lenaneo le le mpatameditše kgauswi kudu le mokgatlo wa Jehofa le Sehlopha se Bušago. Ke a tseba gore ke karolo ya lapa leo le tlogago le na le lerato.”—Kenya
Batho ba Jehofa ba ikwa bjang ka tokišetšo ye e mpsha ya dijo tša moya? A e fo ba a mangwe a mangwalo a mantši a ditebogo ao re a hweditšego:
“Bjo ke bošego bjoo bo thabišago kudu bophelong bja ka! Bošegong bjo, nna le mosadi wa ka re ile ra bogela lenaneo la May 2015 seteišeneng sa JW Broadcasting, gomme ga ke na mantšu a go hlalosa lethabo la ka. Ye ke e nngwe ya dimpho tše bohlokwa tšeo ke di neilwego ke Jehofa. Re leboga Sehlopha se Bušago le bana babo rena le dikgaetšedi ka moka bao ba šomilego ka thata go tšweletša tokišetšo ye e kgahlišago kudu ya dijo tša moya.”—Indonesia.
“Bana babo rena ba bantši ba be ba se ba ka ba kwa setho sa Sehlopha se Bušago se nea polelo. Ga bjale, re a ba kwa e bile re kgona le go ba bona. Ruri ga se ra ka ra ikwa re le kgauswi le Sehlopha se Bušago le bana babo rena ba lefaseng ka bophara ka tsela ye.”—Kenya.
“Ka ge monna wa ka e se Hlatse, ga go bonolo gore ke sware borapedi bja lapa le bana ba ka ba babedi bao e lego bafsa. Ka gona, seteišene se se nkhotše kudu. Se dira gore ke ikwe ke le karolo ya mokgatlo, e bile se nea nna le bana ba ka kgothatšo yeo re tlogago re e hloka. Ruri ye ke tšhegofatšo yeo e tšwago go Jehofa.”—Brithania.
“Re rata seteišene sa JW Broadcasting kudu! Le gona dithapelo tša rena di ile tša arabja ge mananeo a seteišeneng se a be a tšweletšwa le ka maleme a mangwe. Lena bana babo rena, le re kgothatša kudu ge re bona botho bja lena le kamoo le hlankelago Jehofa le thabile. Ga e sa le go tloga ge lenaneo le la thelebišeneng le thoma, go feta le ge e le neng pele re ikwa re le karolo ya mokgatlo wa Jehofa wo o kgahlišago.”—Czech Republic.
“Go theetša ditho tša Sehlopha se Bušago ka segagešo go mpatametša kgauswi kudu le Jehofa.”—Brazil.
“Ke na le mengwaga e 16 ke hlankela Jehofa, eupša kamoo ke ikwago ka gona le kamoo ke thabilego ka gona lehono, go ka bapišwa feela le ka tsela yeo ke ilego ka ikwa ka yona ge ke be ke kolobetšwa. Ke le leboga kudu bana babo rena ba ba rategago ka seteišene se sa JW Broadcasting.”—Brazil.
Ka thušo ya Jehofa, re a tseba gore seteišene se sa JW Broadcasting se tla tšwela pele go ba tšhegofatšo e kgolo ya dijo tša moya go bana babo rena ba lefaseng ka moka, le gona se tla tumiša le go tagafatša Jehofa.


text:
Dula o sa Tšee Lehlakore Ditabeng tša Lefaseng le Leo le Aroganego
‘Neang Modimo tša Modimo.’—MATEO 22:21.
DIKOPELO: 33, 137
1. Re ka bontšha bjang gore re kwa Modimo le mebušo?
BEIBELE e re ruta gore re kwe mebušo ya batho, eupša e bile e re botša gore swanetše go dula re ekwa Modimo. (Ditiro 5:29; Tito 3:1) Se se kgonega bjang? Jesu o hlalositše molao wa motheo wo o re thušago go tseba motho yo re swanetšego go mo kwa. O boletše gore re swanetše go nea “Kesara tša Kesara eupša Modimo [re] mo nee tša Modimo.” [1] (Bona tlhaloso.) (Mateo 22:21) Re nea “Kesara tša Kesara” ge re latela melao ya mmušo, re hlompha bahlankedi ba mmušo e bile re lefa metšhelo. (Baroma 13:7) Lega go le bjalo, ge e ba mmušo o re botša gore re dire selo seo Modimo a sa nyakego re se dira, ga re se dire, eupša ka mehla re dira bjalo ka tsela yeo e bontšhago tlhompho.
2. Re bontšha bjang gore ga re tšee lehlakore ditabeng tša dipolotiki tša lefase?
2 Tsela e nngwe yeo ka yona re neago ‘Modimo tša Modimo’ ke ka go se thekge dipolotiki tša lefase le. Ga re tšee lehlakore ditabeng tše. (Jesaya 2:4) Ka ge Jehofa a dumelela mebušo ya batho gore e buše, ga re e ganetše. Le gona, ga re tsenye letsogo medirong le ge e le efe ya go bontšha gore re rata naga ya gabo rena goba setšhaba sa gabo rena. (Baroma 13:1, 2) Ga re leke go fetoša mebušo goba go leka go thekga boradipolotiki, e bile ga re boute dikgethong tša dipolotiki goba ra ba boradipolotiki.
3. Ke ka baka la’ng re swanetše go dula re sa tšee lehlakore ditabeng tša lefase le?
3 Modimo o re neile mabaka a mantši a gore re se tšee lehlakore ditabeng tša lefase le. Lebaka le lengwe ke gore re ekiša Jesu, yo e bego ‘e se karolo ya lefase.’ Le ka mohla ga se a ka a tšea lehlakore dipolotiking goba dintweng. (Johane 6:15; 17:16) Lebaka le lengwe ke gore re thekga Mmušo wa Modimo. Ka ge re sa thekge mebušo ya batho, re bolela ka letswalo le le hlwekilego gore Mmušo wa Modimo ke wona o nnoši o tlago go rarolla mathata a batho. Madumedi a maaka a tšea lehlakore dipolotiking gomme se se aroganya batho. Eupša ka ge re sa tšee lehlakore ditabeng tša lefase, re boteeng le bana babo rena le dikgaetšedi lefaseng ka bophara.—1 Petro 2:17.
4. (a) Re tseba bjang gore go se tšee lehlakore ditabeng tša lefase go tlo ba thata kudu? (b) Ke ka baka la’ng re swanetše go itokišeletša gona bjale go dula re sa tšee lehlakore ditabeng tša lefase?
4 Re ka ba re dula lefelong leo batho ba gona ba se nago taba le gore re thekga dipolotiki goba ga re di thekge. Eupša ge re dutše re batamela bofelong bja tshepedišo ya Sathane, go tlo ba thata kudu gore re dule re sa tšee lehlakore. Lehono batho e šetše e le bao “ba sa ikemišetšago go amogela tumelelano le ge e le efe” le “ba hlogothata,” gomme ba tla arogana le go feta. (2 Timotheo 3:3, 4) Ba bangwe ba bana babo rena ba šetše ba kgomilwe ke diphetogo tšeo di sa letelwago tša dipolotiki dinageng tša gabo bona. Ke ka baka leo re swanetšego go itokišeletša gona bjale gore re tle re dule re sa tšee lehlakore gaešita le boemong bjo thata. Anke re ahlaahleng dilo tše nne tšeo re ka di dirago gore re itokiše.
LEBELELA MEBUŠO YA LEFASE KA TSELA YEO JEHOFA A E LEBELELAGO KA YONA
5. Jehofa o lebelela mebušo bjang?
5 Tsela e nngwe yeo ka yona re ka itokišago gona bjale go dula re sa tšee lehlakore ke gore re lebelele mebušo ya lefase ka tsela yeo Jehofa a e lebelelago ka yona. Ge Jehofa a be a bopa batho, ga se a nea motho matla a gore a buše motho yo mongwe. (Jeremia 10:23) O lebelela batho ka moka e le lapa letee. Eupša mebušo e arogantše batho ka go bolela gore ditšhaba tša yona di phala tša mebušo e mengwe. Gaešita le ge mebušo e ka bonagala e lokile, e ka se kgone go rarolla mathata ka moka. Le gona, e fetogile manaba a Mmušo wa Modimo, woo o thomilego go buša ka 1914. Kgauswinyane, Mmušo wo o tla fediša mebušo ka moka.—Bala Psalme 2:2, 7-9.
Itokišeletše gona bjale gore o tle o dule o sa tšee lehlakore gaešita le boemong bjo thata
6. Re swanetše go swara bjang bao ba nago le matla a taolo mmušong?
6 Modimo o dumeletše gore mebušo ya batho e be gona ka gobane e kgona go dira gore go be le khutšo le taolo ka tekanyo e itšego. Se se re thuša gore re bolele ditaba tše dibotse tša Mmušo wa Modimo. (Baroma 13:3, 4) E bile Modimo o re botša gore re rapelele bao ba nago le matla a taolo e le gore re kgone go mo rapela ka khutšo. (1 Timotheo 2:1, 2) Ge re sa swarwe gabotse, re ka kgopela thušo go bao ba nago le matla a taolo mmušong. Se ke seo Paulo a ilego a se dira. (Ditiro 25:11) Le ge Beibele e bolela gore Sathane o laola mebušo ya batho, ga go na moo e bolelago gore o laola motho yo mongwe le yo mongwe yo a nago le matla a taolo mmušong. (Luka 4:5, 6) Ka gona, le ka mohla ga se ra swanela go dira gore motho le ge e le ofe a nagane gore mohlankedi yo a itšego wa mmušo o laolwa ke Diabolo. Beibele e bolela gore ga se ra swanela go bolela gampe ka ba bangwe.—Tito 3:1, 2.
7. Re swanetše go phema kgopolo efe?
7 Re kwa Modimo ge re sa bontšhe go rata radipolotiki le ge e le ofe goba sehlopha le ge e le sefe sa dipolotiki, gaešita le ge dikgopolo tša bona di ka re hola. Ka dinako tše dingwe, go ka no se be bonolo gore re dire se. Ka mohlala, akanya batho ba rabela kgahlanong le mmušo wo o tlaišitšego batho kudu, go akaretša le Dihlatse tša Jehofa. Ke therešo gore wena o ka no se tlatše bao ba rabelago, eupša na o ka nagana gore marabele ao a dira gabotse gomme wa duma gore a atlege? (Baefeso 2:2) Ge e ba re nyaka go dula re sa tšee lehlakore, re swanetše go phema go nagana gore lehlakore le lengwe le nepile goba gore le phala le lengwe. Se se tla bonagatšwa ke seo re se bolelago le seo re se dirago.
EBANG “ŠEDI” FELA LE LE “BA SE NAGO MOLATO”
8. Ge go eba thata gore re dule re sa tšee lehlakore, re ka ba bjang “šedi” fela re le “ba se nago molato”?
8 Tsela ya bobedi ya go dula re sa tšee lehlakore ke gore re “[be] šedi bjalo ka dinoga, fela [re] le ba se nago molato bjalo ka maeba.” (Bala Mateo 10:16, 17.) Re ba “šedi” ge re bona mathata a sa le kgole gomme ra itokišeletša go lebeletšana le wona. Le gona re ba ba “se nago molato” ge re dula re sa tšee lehlakore maemong ao a thata. Anke re ahlaahleng a mangwe a maemo ao gotee le seo re ka se dirago gore re dule re sa tšee lehlakore.
9. Re swanetše go ba šedi ka eng ge re boledišana le batho?
9 Dipoledišano. Re swanetše go ba šedi kudu ge batho ba thoma go bolela ditaba tša dipolotiki. Ka mohlala, ge re boledišana le motho yo a itšego ka Mmušo wa Modimo, re ka se bolele gore re dumelelana le dikgopolo goba dipono tša sehlopha se itšego sa dipolotiki goba tša moetapele yo a itšego, e bile re ka se bolele gore ga re dumelelane le tšona. Go e na le gore re bolele le motho yoo ka seo batho ba nyakago go se dira gore ba rarolle mathata a batho, re diriša Beibele go bontšha motho yoo kamoo Mmušo wa Modimo o tlago go a rarollela sa ruri. Ge e ba batho ba nyaka go tsoša kgang ka taba e itšego, e bjalo ka manyalo a batho ba bong bjo bo swanago goba go ntšha mpa, ba botše seo Lentšu la Modimo le se bolelago le kamoo wena o lekago go le latela bophelong bja gago. Ge e ba motho a bolela gore melao e itšego e swanetše go tlošwa goba go fetošwa, ga re eme le yena, e bile ga re gapeletše motho gore a fetoše kgopolo ya gagwe.
Bapiša seo o se kwago le “mohlala wa mantšu a phedišago” ao a hwetšwago ka Beibeleng
10. Re ka kgonthišetša bjang gore ga re tšee lehlakore ge re lebeletše ditaba goba re di bala?
10 Mekero ya ditaba. Ka dinako tše dingwe ditabeng go ka hlaloswa taba e itšego ka tsela yeo e tlogago e thekga lehlakore letee la taba. Se se direga kudu dinageng tšeo ditaba di laolwago ke mmušo. Ge e ba mekgatlo ya ditaba goba babegi ba ditaba ba tšea lehlakore, re swanetše go ba šedi gore re se ke ra thoma go nagana bjalo ka bona. Ka mohlala, ipotšiše gore: ‘Na ke thabela go theetša mmegi yo a itšego wa ditaba ka ge ke dumelelana le seo a se bolelago ka dipolotiki?’ E le go go thuša gore o dule o sa tšee lehlakore, phema go bogela goba go bala dipego tše dintši tšeo di tšeago lehlakore ditabeng tša dipolotiki. Go e na le moo, leka go hwetša dipego tšeo di sa tšeego lehlakore. Le gona, ka mehla o bapiše seo o se kwago le “mohlala wa mantšu a phedišago” ao a hwetšwago ka Beibeleng.—2 Timotheo 1:13.
11. Ke ka baka la’ng re ka thatafalelwa ke go dula re sa tšee lehlakore ge e ba re tšea dilo tšeo re nago le tšona di le bohlokwa kudu?
11 Go rata dilo tše di bonagalago. Ge e ba re tšea tšhelete le dilo tšeo re nago le tšona di le bohlokwa kudu, re ka thatafalelwa ke go dula re sa tšee lehlakore. Ka morago ga ngwaga wa 1970, Dihlatse tše dintši tša Malawi di ile tša swanelwa ke go lahlegelwa ke dilo ka moka tšeo di bego di na le tšona ka ge di be di ganne go tsenela mokgatlo o itšego wa dipolotiki. Ka manyami, tše dingwe di be di sa nyake go tlogela bophelo bja tšona bja manobonobo. Kgaetšedi yo a bitšwago Ruth o gopola ka gore: “Ba bangwe ba ile ba tšhaba le rena eupša ka morago ba tsenela mokgatlo wa dipolotiki gomme ba boela gae ka gobane ba be ba sa nyake go kgotlelela bophelo bjo thata bja kampeng ya bafaladi.” Eupša ba bantši ba batho ba Modimo ga ba bjalo. Ba dula ba sa tšee lehlakore, gaešita le ge seo se ka dira gore ba be le tšhelete e nyenyane goba ba lahlegelwe ke sohle seo ba nago le sona.—Baheberu 10:34.
12, 13. (a) Jehofa o lebelela bjang batho? (b) Re ka tseba bjang gore re thoma go ikgantšha kudu ka naga ya gabo rena?
12 Boikgogomošo. Go tlwaelegile gore batho ba ikgogomoše le go ikgantšha ka morafo wa gabo bona, setšo, motse goba naga ya gabo bona. Eupša Jehofa ga a nagane gore motho yo mongwe goba batho ba sehlopha se itšego ba phala ba bangwe. Go yena, re a lekana ka moka. Ke therešo gore Jehofa o re bopile re sa swane gomme re ka kgahlwa ke mehutahuta ya batho bao a ba bopilego. Ga a nyake gore re lahle setšo sa gabo rena. E bile ga a nyake gore re nagane gore re phala ba bangwe.—Baroma 10:12.
13 Le ka mohla ga se ra swanela go ikgantšha kudu ka naga ya gabo rena goba ka setšhaba sa gabo rena moo re bilego re nagana gore re phala ba bangwe ka moka. Ge e ba re ikwa ka tsela yeo, go ka ba thata kudu gore re dule re sa tšee lehlakore. Se se ile sa direga lekgolong la pele la nywaga. Bana babo rena ba bangwe ba Baheberu ba be ba sa sware bahlologadi ba Bagerika gabotse. (Ditiro 6:1) Re ka lemoga bjang ge e ba re thoma go ba le boikgantšho bja mohuta woo? Ge e ba kgaetšedi goba ngwanabo rena yo a tšwago lefelong le lengwe a go nea tšhišinyo e itšego, na o akgofela go nagana gore: ‘Rena re dira dilo gakaone mo,’ ke moka wa e gana? Ge e ba go le bjalo, gona gopola keletšo e bohlokwa yeo e rego: “Ka boikokobetšo le tšee gore ba bangwe ba le feta ka bogolo.”—Bafilipi 2:3.
JEHOFA O TLA GO THUŠA
14. Thapelo e ka re thuša bjang, gomme ke mohlala ofe wa ka Beibeleng wo o hlatselago se?
14 Tsela ya boraro ya gore re dule re sa tšee lehlakore ke gore re ithekge ka Jehofa. Rapelela moya o mokgethwa, woo o ka dirago gore o se fele pelo e bile o be le boitshwaro. Dika tše di tla go thuša ge e ba mmušo o dira selo se itšego seo se bontšhago go se botege goba go hloka toka. Kgopela Jehofa gore a go nee bohlale bja go lemoga boemo bjoo bo ka go thatafaletšago go dula o sa tšee lehlakore. Le gona mo kgopele gore a go thuše go dira seo se nepagetšego boemong bjoo. (Jakobo 1:5) O ka išwa kgolegong goba wa otlwa ka tsela e itšego ka baka la ge o botegela Jehofa. Ge e ba go ka ba bjalo, rapela Modimo gore a go nee sebete e le gore o kgone go hlalosetša ba bangwe ka tsela e kwagalago gore ke ka lebaka la eng o sa tšee lehlakore. O ka kgodišega gore Jehofa o tla go thuša gore o kgotlelele.—Bala Ditiro 4:27-31.
Ithute ditemana tša Beibele tšeo di tlago go go thuša gore o dule o sa tšee lehlakore le tšeo di hlalosago lefase le lefsa
15. Beibele e ka re thuša bjang go dula re sa tšee lehlakore? (Bona le lepokisi leo le rego, “ Lentšu la Modimo le ba Thušitše Gore ba Dule ba sa Tšee Lehlakore.”)
15 Jehofa o re neile Beibele gore e re matlafatše. Naganišiša ka ditemana tšeo di tlago go go thuša gore o dule o sa tšee lehlakore. Leka go ithuta ditemana tše gomme o di gopole, ka gobane di tla go thuša nakong le ge e le efe ge o se wa swara Beibele. Le gona, Beibele e ka matlafatša kholofelo ya gago ka seo Modimo a se bolelago ka bokamoso. Go tseba seo Modimo a re holofetšago sona ka bokamoso go re thuša go kgotlelela tlaišo. (Baroma 8:25) Kgetha ditemana tše di hlalosago dilo tšeo o tlogago o nyaka go di thabela lefaseng le lefsa, ke moka o ipone o le moo.
HOLWA KE MEHLALA YA BAHLANKA BA BOTEGAGO BA JEHOFA
16, 17. Re ka ithuta’ng mohlaleng wa bahlanka ba Modimo ba botegago bao ba ilego ba dula ba sa tšee lehlakore? (Bona seswantšho seo se lego mathomong a sehlogo.)
16 Selo sa bone seo se tlago go re thuša go dula re sa tšee lehlakore ke go nagana ka mehlala ya bahlanka ba Jehofa bao ba botegago. Batho ba bantši ba mehleng ya ge go be go ngwalwa Beibele ba be ba na le sebete, gomme ba ile ba dira diphetho tše bohlale tšeo di ilego tša ba thuša gore ba dule ba sa tšee lehlakore. Nagana ka Shaderaka, Meshaka le Abedinego, bao ba ilego ba gana go rapela seswantšho seo se bego se emela mmušo wa Babilona. (Bala Daniele 3:16-18.) Pego ye ya Beibele e thuša Dihlatse tše dintši lehono gore di be le sebete gomme di gane go rapela folaga ya nageng yeo di dulago go yona. Jesu ga se a ka a tsenatsena dipolotiki goba ditaba tše dingwe tšeo di aroganyago batho. O be a tseba gore mohlala wa gagwe o mobotse o tla thuša barutiwa ba gagwe. O itše: “Betang dipelo! Ke fentše lefase.”—Johane 16:33.
17 Mehleng ya rena, Dihlatse tše dintši di ile tša dula di sa tšee lehlakore. Tše dingwe tša tšona di ile tša tlaišwa, tša išwa dikgolegong, tša ba tša bolawa ka ge di ile tša dula di botegela Jehofa. Mehlala ya tšona e ka re thuša gore re be le sebete. Ngwanabo rena yo mongwe wa Turkey o itše: “Franz Reiter e be e le ngwanabo rena wa mofsa yoo a ilego a bolawa ka ge a ile a gana go ba karolo ya mašole a Hitler. Lengwalo leo a ilego a le ngwalela mmagwe bošegong bja pele ga ge a ka bolawa le bontšhitše gore o be a tloga a na le tumelo go Jehofa e bile a mmota kudu, gomme ke be ke nyaka go latela mohlala wa gagwe ge nka lebeletšana le teko e bjalo.” [2]—Bona tlhaloso.
18, 19. (a) Ditho tša phuthego ya geno di ka go thuša bjang gore o dule o sa tšee lehakore? (b) O ikemišeditše go dira’ng?
18 Bana babo rena le dikgaetšedi ba phuthegong ya geno ba ka go thuša gore o dule o sa tšee lehlakore ditabeng tša lefase. Tsebiša bagolo ge o le bothateng. Ba ka go nea keletšo e botse e tšwago ka Beibeleng. Le gona, ditho tša phuthego di ka go kgothatša ge e ba di tseba ka boemo bja gago. Di kgopele gore di go rapelele. Eupša le rena re swanetše go thekga bana babo rena le go ba rapelela. (Mateo 7:12) Ge o nyaka maina a bana babo rena bao ba lego dikgolegong, bala sehlogo seo se lego go jw.org/nso se se rego “Dihlatse tša Jehofa di Golegilwe ka Baka la Tumelo ya Tšona—Go ya ka Lefelo,” seo se lego ka tlase ga karolo e rego, DITABA > TŠA MOLAO. Kgetha maina a sego kae, ke moka o kgopele Jehofa gore a thuše bana babo rena ba le dikgaetšedi gore ba be le sebete gomme ba dule ba mmotegela.—Baefeso 6:19, 20.
19 Ge re dutše re batamela bofelong, re ka letela gore mebušo e re gapeletše gore re tšee lehlakore. Ke ka baka leo go tlogago go le bohlokwa gore re itokišeletše gona bjale gore re dule re sa tšee lehlakore lefaseng le leo le aroganego!
^ [1] (serapa 1) Ge Jesu a be a bolela ka Kesara, o be a bolela ka mmušo wa batho. Ka nako yeo, Kesara e be e le mmuši e bile e le motho yo a lego maemong a phagamego kudu a bolaodi.
^ [2] (serapa 17) Bala puku ya Dihlatse tša Jehofa—Bagoeledi ba Mmušo wa Modimo, letlakala 662, le lepokisi leo le rego, “O Bolaetšwe go Botegela Modimo” leo le lego go letlakala 150 ka pukung ya Mmušo wa Modimo o a Buša!


text:
TABA YA LETLAKALA LA KA NTLE | GO DIRA KHUTŠO KA LAPENG
Kamoo o ka Fedišago Diphapano ka Lapeng
GO THWE’NG ge e ba ka lapeng la gago go bonagala go dula go lwewa? Mohlomongwe dikgakgano di fetogile selo sa ka mehla e bile e ba tše di tseneletšego kudu. Go ka direga gore ga o tsebe le gore go se kwešišane go thomile bjang. Lega go le bjalo, le a ratana e bile ga le nyake go kwešana bohloko.
Go bohlokwa go gopola gore go fapana ka dikgopolo ga go bolele gore bophelo bja lapa la gago bo a senyega. Dingangišano ga se tšona di bakago bothata eupša tsela yeo di rarollwago ka yona ke yona e dirago gore go be le khutšo goba bonaba ka lapeng. Ela hloko megato yeo e ka thušago go fediša diphapano.
1. TLOGELA GO ITEFELETŠA.
Gantši go ngangišana batho ba babedi, eupša ge yo mongwe a thoma go theetša go e na le go bolela, go jana ka meno go a okobala. Ka baka leo, phema go nyaka go itefeletša ge o rumolwa. Kgomarela seriti sa gago ka go itshwara. Gopola gore khutšo ya ka lapeng e bohlokwa kudu go phala go fenya ngangišanong.
“Moo go sego dikgong mollo o a tima, gomme moo go sego mothomeletši ditshele di a fela.”—Diema 26:20.
2. HLOMPHA MAIKWELO A DITHO TŠA LAPA LA GAGO.
Go theetša ka šedi le ka kwelobohloko o sa tsene ba bangwe ganong goba go ba ahlola e sa le pele, go ka thuša kudu go fediša bogale le go tsošološa khutšo. Go e na le go naganela motho yo mongwe dilo tše mpe, hlompha maikwelo a gagwe. O se ke wa tšea seo se ka bakwago ke go se phethagale e le lehloyo. Polelo e gobatšago e ka ba e bakilwe ke go se naganele ga motho goba pelo e kwelego bohloko go e na le go bakwa ke go hloka botho goba moya wa go itefeletša.
“Aparang lerato leo le bonagatšago lešoko, botho, boikokobetšo, boleta le go se fele pelo.”—Bakolose 3:12.
3. IPHE NAKO YA GO IŠA MASWAFO FASE.
Ge e ba o tlalelane, e ka ba gabohlale gore o tloge ka botho ka lebakanyana gore o iše maswafo fase. Mohlomongwe o ka ya phapošing e nngwe goba wa sepelasepela go fihlela o theošitše maswafo. Se ga se go tšhabela taba, ke gore go hloka tirišano, e bile ga se go gana go boledišana le ba bangwe. Go e na le moo, mohlomongwe ye ke nako e botse ya go rapela Modimo gore a go nee go se fele pelo, temogo le kwešišo.
“O tloge pele ga ge ntwa e ka thoma.”—Diema 17:14.
4. NAGANIŠIŠA KA SEO O SWANETŠEGO GO SE BOLELA LE KAMOO O KA SE BOLELAGO KA GONA.
Maemo a ka se kaonefale ge e ba o dulela go loutša mantšu a go kweša motho yo mongwe bohloko. Go e na le moo, leka go hwetša mantšu ao a ka fodišago moratiwa wa gago maikwelong. Le gona, go e na le go bolelela maikwelo a gagwe, mo kgopele ka boikokobetšo gore a go hlalosetše ona gomme o leboge thušo goba temogo yeo o e hwetšago.
“Go na le yo a bolelago a sa naganišiše bjalo ka ge eka o hlaba ka tšhoša, eupša leleme la ba bohlale le a fodiša.”—Diema 12:18.
5. BOLELELA FASE GOMME SEGALO SA GAGO SE BE LE BOGWERA.
Go fela pelo ga setho se sengwe sa lapa go ka galefiša se sengwe. Phema go gegea, go rogana goba go hlaboša lentšu go sa šetšwe gore o ka ba o kgopišegile gakaakang. Phema ditatofatšo tše di hlabago, tše bjalo ka “Ga o na taba le nna” goba “Ga o ke o theetša.” Go e na le moo, botša molekane wa gago ka boleta kamoo boitshwaro bja gagwe bo go kgomilego ka gona (o ka re: “Ke kwa bohloko ge o . . . ”). Go kgorometšana, go itiana, go ragana goba mohuta le ge e le ofe wa bošoro ga o ke o lokafatšwa. Go bjalo le ka go kwera, dipolelo tša lenyatšo goba ditšhošetšo.
“Tlošang go lena mohuta o mongwe le o mongwe wa go boloka sekgopi, bogale, pefelo, mašata le polelo e gobošago gotee le selo se sengwe le se sengwe se se gobatšago.”—Baefeso 4:31.
6. AKGOFELA GO KGOPELA TSHWARELO GOMME O HLALOSE SEO O TLA SE DIRAGO GORE O LOKIŠE BOEMO.
O se ke wa dumelela maikwelo a fošagetšego a go palediša go phetha morero wa gago o mogolo, e lego wa go dira khutšo. Gopola gore ge e ba o elwa le motho yo mongwe, bobedi bja lena le a lahlegelwa gomme ge e ba o dira khutšo, bobedi bja lena le a fenya. Ka gona, amogela gore o bile le karolo ngangišanong. Gaešita le ge o kgodišegile gore ga o molato, o sa dutše o ka kgopela tshwarelo ka gore o ile wa tenega, wa araba ka tsela yeo o arabetšego ka yona goba wa mo galefiša o sa ikemišetša. Ditswalano tša khutšo di bohlokwa kudu go phala boikgogomošo le go fenya ntweng. Le gona, ge e ba motho a go kgopela tshwarelo, mo lebalele ka pela.
“Eya o ikokobetše go wa geno o phophothe go yena.”—Diema 6:3.
Ge ngangišano e fedile, o ka dira’ng go kgothaletša khutšo ka lapeng? Taba ye e tla ahlaahlwa sehlogong se se latelago.
Ithute ka mo go oketšegilego
Go Swara Molekane wa Gago ka Tlhompho
Monna le mosadi ba ka boledišana bjang ka tlhompho?


text:
THUTO 24
Modiro wa Rena wa Lefase ka Bophara o Thekgwa Bjang ka tša Ditšhelete?
Mokgatlo wa rena o gatiša le go aba Dibeibele tše dimilione tše makgolo gotee le dikgatišo tše dingwe ngwaga le ngwaga ka ntle le tefo. Re aga Diholo tša Mmušo le diofisi tša makala gotee le go di hlokomela. Re hlokomela ditho tše dikete tša lapa la Bethele le baromiwa gomme re nea thušo ya tlhakodišo dinakong tša masetlapelo. Ka gona, mo gongwe o ka botšiša gore: ‘Dilo tše ka moka di thekgwa bjang ka tša ditšhelete?’
Ga re ntšhe karolo ya lesome, ga re lefiše makgetho goba go tšea koleke. Gaešita le ge ditshenyagalelo tša go thekga modiro wa rena wa boebangedi di phagame, ga re kgopele tšhelete. Lebakeng la ka godimo ga nywaga e lekgolo e fetilego, tokollo ya bobedi ya makasine wa Morokami e boletše gore re dumela gore Jehofa ke yena a re thekgago le gore ‘le ka mohla re ka se kgopele goba ra lopa batho gore ba re thekge’—e bile ga se ra ka ra dira bjalo le ka mohla!—Mateo 10:8.
Mediro ya rena e thekgwa ka meneelo ya boithatelo. Batho ba bantši ba thabela modiro wa rena wa go ruta ka Beibele gomme ba o ntšhetša moneelo. Dihlatse ka botšona di thabela go gafa nako ya tšona, matla, meneelo le matlotlo a mangwe go thekga go dirwa ga thato ya Modimo lefaseng ka moka. (1 Dikoronika 29:9) Diholong tša rena tša Mmušo le dikopanong tše dikgolo le tše dinyenyane go na le mapokisi a moneelo ao bao ba nyakago go ntšha meneelo ba ka e tsenyago go ona. Ka kakaretšo, ditšhelete tšeo di amogelwago di tšwa bathong bao e sego bahumi, bao ba swanago le mohlologadi wa mohloki yo Jesu a boletšego gabotse kudu ka yena, yoo a ilego a lahlela ditšheletiana tša tšhipi tše pedi ka bobolokelong bja matlotlo bja tempele. (Luka 21:1-4) Ka gona, motho le ge le ofe a ka kgona gore ka mehla a “boloke se sengwe ka thoko” gore a nee “kamoo a phethilego ka gona pelong ya gagwe.”—1 Bakorinthe 16:2; 2 Bakorinthe 9:7.
Re kgodišegile gore Jehofa o tla tšwela pele a tutuetša dipelo tša bao ba nyakago go ‘mo godiša ka dilo tša bona tše bohlokwa’ go thekgeng modiro wa Mmušo e le gore thato ya gagwe e dirwe.—Diema 3:9.
Ke’ng seo se dirago gore mokgatlo wa rena o se swane le madumedi a mangwe?
Meneelo ya boithatelo e dirišwa bjang?
Ithute ka mo go oketšegilego
Bidio e Kopana: Kamoo Dihlatse tša Jehofa di Thekgago Modiro wa Tšona ka tša Ditšhelete
Bona kamoo modiro wa rena o thekgwago ka tša ditšhelete le kamoo go ntšhwago meneelo lefaseng ka bophara.
Dimakasine tša Rena
Taonelouta dimakasine tša Morokami le Phafoga!


text:
THUŠO BAKENG SA LAPA | GO GODIŠA NGWANA
Kamoo o ka Boledišanago le Mofsa Mabapi le go Romelana Melaetša Goba Diswantšho tša Thobalano
TLHOHLO
O kwele gore go romelana melaetša goba diswantšho tša thobalano mogalathekeng ke selo se se atilego bafseng. O ka ipotšiša gore, ‘Na ngwana wa ka yo a lego mahlalagading a ka dira selo sa mohuta wo?
O nyaka go ahlaahla taba yeo le ngwana wa gago—eupša bjang? Pele o ka araba, ela hloko lebaka leo la lona bafsa ba bangwe ba tsenetšego mokgwa wo gotee le lebaka leo ka lona o swanetšego go tshwenyega. *
LEBAKA LA GO DIREGA GA SEO
Bafsa ba bangwe ba romela melaetša e gobogilego ya tša thobalano e le gore ba bapale ka maikwelo a lerato a motho yoo ba mo kgahlegelago.
Maemong a mangwe, ngwanenyana o romela seswantšho sa gagwe sa ge a sa apara ka gobane a gapeletšwa ke mošemane gore a dire bjalo.
Ka dinako tše dingwe mošemane a ka romela bagwera ba gagwe ba bantši seswantšho sa ngwanenyana yo a sa aparago e le ge a ba thabiša goba go itefeletša ka morago ga gore ba arogane.
Go sa šetšwe gore o sebaki ke eng, mofsa yo a nago le mogalathekeng a ka tsena mathateng a magolo. Puku ya CyberSafe e re: “Maphelo a ka fetogela sa ruri ka go fo kgotla konotswana ya mogalathekeng.”
Batho ba bantši ba palelwa ke go lemoga gore gateetee ka morago ga gore ba romele seswantšho Inthaneteng, ga ba sa na taolo mabapi le kamoo seswantšho seo se tlago go dirišwa ka gona. Boemong bjo bongwe, kuranta e tšwago go U.S. Federal Bureau of Investigation (FBI), e bega gore ngwanenyana wa nywaga e 18 “o ile a ipolaya ka morago ga gore seswantšho seo a bego a se rometše lesogana la gagwe ka mogalathekeng seo go sona a bego a sa apara se ilego sa romelwa bafsa ba makgolo sekolong seo a bego a tsena go sona. Barutwana ba bangwe bao go bonagalago le bona ba ile ba tšwela pele ba romela seswantšho seo go ba bangwe, go thwe ba ile ba goboša ngwanenyana yoo.”
Go romelana melaetša goba diswantšho tša thobalano mogalathekeng go ka tsoša dikgang tša molao. Ka mohlala, mafelong a mangwe bana ba banyenyane bao ba ilego ba romela bana ba bangwe melaetša ya diswantšho tše gobogilego tša thobalano ba ile ba latofatšwa ka melato ya diswantšho tša bana ba sa aparago gomme ba swanelwa ke go ngwadišwa e le balofatšwa ba tša thobalano. Bjalo ka motswadi, le wena o ka ikarabela ge e ba konteraka ya mogalathekeng e ngwadišitšwe ka leina la gago goba ge e ba o ka palelwa ke go gata megato ya gore o thibele ngwana wa gago go romela melaetša goba diswantšho tša thobalano mogalathekeng.
SEO O KA SE DIRAGO
Bea melao e lebanyago. Le ge o ka se kgone go laola ka botlalo tsela yeo ngwana wa gago a dirišago mogalathekeng wa gagwe, o ka kgonthišetša gore ngwana o tseba melao ya gago gabotse—gotee le ditlamorago tša go tshela melao yeo. Gape, gopola gore bjalo ka motswadi, o na le tshwanelo ya go tseba seo se diregago mogalathekeng wa ngwana wa gago.—Molao wa motheo wa Beibele: Baefeso 6:1.
Thuša ngwana wa gago gore a kgone go bea mabaka ge a lebane le bothata bjo. Mohlomongwe o ka re: “Batho ba bantši ba na le dipono tše di fapanego ka seo se bolelwago ke go romelana melaetša goba diswantšho tša thobalano mogalathekeng. O ka hlalosa bjang polelwana yeo?” “Ke diswantšho tša mohuta mang tšeo o naganago gore ga di a swanela?” “Mafelong a mangwe molao o latofatša ngwana yo monyenyane ka bosenyi ge a romela seswantšho sa ngwana yo mongwe yo monyenyane yo a sa aparago. Na o nagana gore seo ke se sebe?” “Ke ka baka la’ng go romelana melaetša goba diswantšho tša thobalano mogalathekeng e ka ba selo se se fošagetšego boitshwarong?” Theetša ngwana wa gago yo a lego mahlalagading ka kelohloko ge a bea mabaka, ke moka o mo thuše gore a nagane ka mo go tseneletšego ka ditlamorago tša seo.—Molao wa motheo wa Beibele: Baheberu 5:14.
Thuša ngwana wa gago gore a nagane ka mo go tseneletšego ka ditlamorago
Mo direle seswantšhokgopolo. O ka botša morwedi wa gago gore: “A re re mošemane o gapeletša ngwanenyana gore a mo ‘romele molaetša goba seswantšho sa thobalano mogalathekeng.’ Ngwanenyana o swanetše go dira’ng? Na o swanetše go ineela e le gore a se lahlegelwe ke segwera sa bona? Na a gane go mo romela eupša a tšwele pele a bapala ka maikwelo a gagwe a lerato? Na a kgaotše tswalano ya bona? Na a botše motho yo mogolo?” Thuša morwedi wa gago gore a bee mabaka mabapi le taba ye. Ke therešo gore o ka diriša mokgwa o swanago le ka morwa wa gago.—Molao wa motheo wa Beibele: Bagalatia 6:7.
Leka go bona gore ngwana wa gago o tšea go dira se se lokilego go le bohlokwa gakaakang. Mmotšiše dipotšišo tše bjalo ka tše: Go ba le botumo bjo bobotse go bohlokwa gakaaka’ng go wena? O rata go tsebja ka dika dife? O be o tla ikwa bjang ge e ba o be o ile wa nyenyefatša motho yo mongwe ka gore o romele seswantšho se sa swanelago? O be o tla ikwa bjang ge e ba o be o ile wa emela se se lokilego? Thuša ngwana wa gago yo a lego mahlalagading gore a ‘be le letswalo le lebotse.’—1 Petro 3:16.
Mmeele mohlala. Beibele e re bohlale bjo bo tšwago go Modimo bo sekile e bile ga bo na boikaketši. (Jakobo 3:17) Na ditekanyetšo tša gago di bonagatša mantšu ao? Puku ya CyberSafe e re: “Re swanetše go bea mehlala e mebotse gomme re se bogele diswantšho le Diwepesaete tšeo di ka tšewago e le tše sa hlwekago goba tše di sego molaong.”
^ ser. 5 Bakeng sa tsebišo e oketšegilego, eya go Wepesaete ya jw.org/nso gomme o bale Inthaneteng sehlogo se se rego, “Bafsa ba a Botšiša—Ke Eng Seo ke Swanetšego go se Tseba ka go Romelana Melaetša ya Thobalano ka Founo?”—Lebelela ka tlase ga DITHUTO TŠA BEIBELE > BAFSA.
Ithute ka mo go oketšegilego
Boledišana le Bana ba Gago ka Thobalano
Ke ga bohlokwa kudu gore batswadi ba boledišane le bana ba bona ka thobalano. Ithuteng kamoo le ka ahlaahlago taba ye e thata.


text:
DITABA TŠE DI LOKOLOTŠWEGO
Ukraine
Dihlatse tša Jehofa di Swara Seboka se se Kgethegilego Nageng ya Ukraine Moo go Tsogilego Ntwa
Dihlatse tša Jehofa nageng ya Ukraine di ile tša ba le seboka se se kgethegilego ka February 14, 2015, go kgothatša Dihlatsegotee tše fetago 17 000 tšeo di dulago lefelong la ntwa.
Tsebišo ya Morago Bjale: Dihlatse tša Jehofa di Rulaganya Tlhakodišo ya ba Dikete Bao ba Hudušwago Kua Ukraine
Ofisi ya lekala ya Dihlatse tša Jehofa kua Ukraine e tšwela pele go rulaganya le go phatlalatša thušo ya tlhakodišo go Dihlatse tše dikete tšeo di hudušitšwego magaeng a tšona ka baka la ntwa kua bohlabela bja Ukraine.
Dihlatse tša Jehofa di Bokana ka Khutšo Kua Ukraine go sa Šetšwe Ntwa Gomme go Lokollwa Beibele
Ge ntwa e dutše e tšwela pele kua bohlabela bja Ukraine, batho ba dikete ba be ba bokane kua Lviv Kopanong ya Selete ya ‘Tšwelang Pele le Tsoma Mmušo wa Modimo Pele!’ Phetolelo ya Lefase le Lefsa ya Mangwalo a Makgethwa yeo e kaonefaditšwego ya Seukraine e ile ya lokollwa.


text:
Phetha Boikarabelo bja Gago bja go ba Moebangedi
“Dira modiro wa moebangedi gomme o phethe bodiredi bja gago ka botlalo.”—2 TIM. 4:5.
1. Ke ka baka la’ng Jehofa a bitšwa Moebangedi wa mathomothomo?
MOEBANGEDI ke motho yo a bolelago ditaba tše dibotse. Moebangedi wa mathomothomo ke Jehofa Modimo. Gateetee ka morago ga borabele bja batswadi ba rena ba pele, Jehofa o ile a tsebatša ditaba tše dibotse tša gore noga, yeo ge e le gabotse e lego Sathane Diabolo, e be e tlo fedišwa. (Gen. 3:15) Go theoša le nywagakgolo, Jehofa o ile a budulela banna ba botegago go ngwala ditaba ka botlalo mabapi le kamoo go bego go tla tlošwa kgobošo leineng la gagwe, kamoo tshenyo yeo e bakilwego ke Sathane e bego e tla dirollwa ka gona le kamoo batho ba ka hwetšago gape bophelo bjo bobotse bjoo bo lahlilwego ke Adama le Efa.
2. (a) Barongwa ba kgatha tema efe modirong wa boebangedi? (b) Ke mohlala ofe woo Jesu a o beetšego baebangedi?
2 Barongwa le bona ke baebangedi. Bona ka bobona ba bolela ditaba tše dibotse e bile ba thuša ba bangwe go phatlalatša ditaba tšeo. (Luka 1:19; 2:10; Dit 8:26, 27, 35; Kut. 14:6) Go thwe’ng ka morongwa yo mogolo e lego Mikaele? Ge morongwa yoo a be a le lefaseng gomme a bitšwa Jesu, o ile a beela batho mohlala wa go ba baebangedi. Ruri Jesu o ile a fetša nako e ntši bophelong bja gagwe a phatlalatša ditaba tše dibotse!—Luka 4:16-21.
3. (a) Ke ditaba dife tše dibotse tšeo re di phatlalatšago? (b) Ke dipotšišo dife tšeo re tshwenyegilego ka tšona ka ge re le baebangedi?
3 Jesu o ile a laela barutiwa ba gagwe gore e be baebangedi. (Mat. 28:19, 20; Dit. 1:8) Moapostola Paulo o ile a kgothaletša mošomigotee le yena Timotheo gore: “Dira modiro wa moebangedi gomme o phethe bodiredi bja gago ka botlalo.” (2 Tim. 4:5) Ke ditaba dife tše dibotse tšeo rena balatedi ba Jesu re di phatlalatšago? Di akaretša therešo e homotšago ya gore Tatago rena wa legodimong, Jehofa, o a re rata. (Joh. 3:16; 1 Pet. 5:7) Tsela e bohlokwa yeo Jehofa Modimo a bontšhago lerato la gagwe ka yona ke ka Mmušo wa gagwe. Ka gona, re thabela go botša ba bangwe gore bohle bao ba ikokobeletšago Mmušo woo, bao ba kwago Modimo gomme ba dira seo se nepagetšego, ba ka ba bagwera ba gagwe. (Ps. 15:1, 2) Ge e le gabotse, Jehofa o rerile go fediša tlaišego ka moka. Le gona o tla fediša bohloko ka moka bjoo bo bakilwego ke tlaišego ya nakong e fetilego. Ruri tše ke ditaba tše dibotse! (Jes. 65:17) Ka ge re le baebangedi, anke re eleng hloko dipotšišo tše pedi tša bohlokwa: Ke ka baka la’ng go le bohlokwa gore batho ba kwe ditaba tše dibotse lehono? Le gona re ka phetha bjang ka katlego boikarabelo bja rena bja go ba baebangedi?
KE KA BAKA LA’NG BATHO BA SWANETŠE GO KWA DITABA TŠE DIBOTSE?
4. Ke ditaba dife tša maaka tšeo batho ka dinako tše dingwe ba di botšwago ka Modimo?
4 Nagana o botšwa gore tatago o lahlile wena le ba lapa leno ka moka. A re re batho bao ba bolelago gore ba a mo tseba ba re ga a na bogwera, o rata go dira dilo ka sephiring e bile o sehlogo. Ba bangwe ba ka nyaka le gore o nagane gore ga go thuše selo go leka go ikgokaganya le yena ka gobane o hwile. Ge e le gabotse, batho ba bantši ba botšwa ditaba tše bjalo ka Modimo. Ba rutwa gore Modimo ga a hlalosege, ga a tsebje goba o sehlogo. Ka mohlala, baetapele ba bangwe ba bodumedi ba bolela gore Modimo o tla tlaiša batho ba babe ka mo go sa felego lefelong le itšego. Ba bangwe ba bea Modimo molato ka baka la tlaišo yeo e bakwago ke dikotsi tša tlhago. Gaešita le ge ditiragalo tše di bolaya batho ba go loka le ba babe, go bolelwa gore ke kotlo e tšwago go Modimo.
5, 6. Thuto ya tlhagelelo le dithuto tše dingwe tša maaka di kgomile batho bjang?
5 Ba bangwe ba bolela gore Modimo ga a gona. Tabeng ye, ela hloko thuto ya tlhagelelo. Ba bantši bao ba e thekgago ba bolela gore bophelo ga se bja tlišwa ke Modimo. Ba bolela gore ga go na Mmopi. E bile ba bangwe ba boletše gore motho o wela legorong la diphoofolo, ka gona ga se ra swanela go makala ge a itshwara bjalo ka phoofolo. Ba bolela gore batho ba matla bao ba gatelelago ba fokolago ba fo ba ba latela seo go thwego ke melao ya tlhago. Ka gona, ga go makatše ge ba bantši ba dumela gore go hloka toka go tla dula go le gona. Ka baka leo, bao ba dumelago thuto ya tlhagelelo ga ba na kholofelo ya kgonthe.
6 Ka ntle le pelaelo, thuto ya tlhagelelo le dithuto tše dingwe tša maaka di ile tša tlaleletša manyaming ao batho ba lebeletšanego le ona mehleng ye ya bofelo. (Baroma 1:28-31; 2 Tim. 3:1-5) Dithuto tše tša batho ga se tša tliša ditaba tše dibotse. Go e na le moo, go etša ge moapostola Paulo a bolela, ba dirile gore batho ba šale ba le “leswiswing monaganong, gomme [ba] arogile bophelong bja Modimo.” (Baef. 4:17-19) Go oketša moo, thuto ya tlhagelelo le dithuto tše dingwe tša maaka di dirile gore batho ba palelwe ke go amogela ditaba tše dibotse tšeo di tšwago go Modimo.—Bala Baefeso 2:11-13.
7, 8. Ke ka tsela efe feela moo batho ba kwešišago ka botlalo ditaba tše dibotse?
7 E le gore batho ba boelane le Modimo, ba swanetše go thoma ka go kgodišega gore Jehofa o gona le gore go na le mabaka a kwagalago a gore re mmatamele. Re ka ba thuša gore ba be le tsebo yeo ka gore re ba kgothaletše go hlahloba tlholo. Ge e ba batho ba ithuta tlholo ka menagano e bulegilego, gona ba ka lemoga bohlale bja Modimo le matla a gagwe. (Baroma 1:19, 20) Ge re katanela go thuša batho gore ba tšeele Mmopi wa rena yo Mogolo godimo ge ba dutše ba nagana ka seo a se fihleletšego, re ka diriša poroutšha ya Na Dilo tše di Phelago di Bopilwe? le ya The Origin of Life—Five Questions Worth Asking. Eupša bao ba ithutago ka dilo tša tlholo feela ba ka se hwetše dikarabo tša tše dingwe tša dipotšišo tše makatšago bophelong, tše bjalo ka tše rego: Ke ka baka la’ng Modimo a dumelela tlaišego? Morero wa Modimo ke ofe ka lefase? Na Modimo o tshwenyegile ka nna?
8 Tsela feela ya gore batho ba kwešiše ka botlalo ditaba tše dibotse ka Modimo le morero wa gagwe ke ka gore ba ithute Beibele. Re tloga re na le tokelo e kgolo ya gore re ba bontšhe dikarabo tša dipotšišo tša bona! Lega go le bjalo, e le gore re fihlelele dipelo tša batheetši ba rena, re swanetše go dira se se fetago go fo ba botša ditherešo tša taba; re swanetše go ba kgodiša. (2 Tim. 3:14) Re ka kgona go kgodiša batho gakaone ge e ba re latela mohlala wa Jesu. Ke ka baka la’ng a be a atlega gakaakaa tabeng ya go kgodiša batho? Le lengwe la mabaka ke gore o be a diriša dipotšišo ka tsela e atlegago. Re ka mo ekiša bjang?
BAEBANGEDI BA ATLEGAGO BA DIRIŠA DIPOTŠIŠO KA TSELA E ATLEGAGO
9. Re swanetše go dira eng ge e ba re nyaka go thuša batho moyeng?
9 Go etša Jesu, ke ka baka la’ng le rena re swanetše go diriša dipotšišo modirong wa boebangedi? Ela hloko boemo bjo: Ngaka ya gago e go botša gore e go swaretše ditaba tše dibotse. E go holofetša gore e ka alafa bolwetši bja gago ge e ba o ka buiwa. Mohlomongwe o ka dumela seo e go botšago sona. Eupša go thwe’ng ge e ba e go holofetša seo le pele ga ge e ka go botšiša potšišo le ge e le efe mabapi le boemo bja gago bja tša maphelo? Ga go bonagale o tla e bota. Go sa šetšwe gore ngaka yeo e ka ba e na le bokgoni bjo bokaakang, e swanetše go go botšiša dipotšišo gomme e theetše seo o se bolelago ka maswao a bolwetši bja gago pele ga ge e ka go nea thušo le ge e le efe. Ka tsela e swanago, ge e ba re tla thuša batho go amogela ditaba tše dibotse tša Mmušo, gona re swanetše go ba le bokgoni bja go botšiša dipotšišo tše di atlegago. Ke feela ka morago ga gore re kwešiše gabotse boemo bja bona bja moya moo re ka kgonago go ba thuša.
Re swanetše go diriša dipotšišo ge e ba re nyaka go kgodiša batheetši ba rena
10, 11. Re ka kgona go fihlelela eng ka go ekiša tsela ya Jesu ya go ruta?
10 Jesu o be a tseba gore dipotšišo tšeo di kgethilwego gabotse ga di thuše feela morutiši gore a tsebe morutwana eupša gape di dira gore morutwana yoo a tšee karolo poledišanong. Ka mohlala, ge Jesu a be a nyaka go ruta barutiwa ba gagwe thuto ya mabapi le boikokobetšo, o ile a thoma ka go ba botšiša potšišo e šišinyago kgopolo. (Mar. 9:33) E le gore Jesu a rute Petro tsela yeo a ka beago mabaka ka yona, o ile a mmotšiša dipotšišo tše mmalwa ka go latelana. (Mat. 17:24-26) Lebakeng le le lengwe, ge Jesu a be a nyaka gore barutiwa ba gagwe ba bolele seo se lego ka dipelong tša bona, o ile a botšiša lelokelelo la dipotšišo tšeo di nyakago pono ya bona. (Bala Mateo 16:13-17.) Ka go diriša dipotšišo le go bolela mantšu a sego kae, Jesu o ile a dira se fetago go fo ruta batho ditherešo tša taba. O ile a kgoma dipelo tša batho, a ba šušumeletša gore ba dire dilo ka go dumelelana le ditaba tše dibotse.
11 Ge re ekiša Jesu ka go diriša dipotšišo ka tsela e atlegago, re fihlelela bonyenyane dilo tše tharo. Re hwetša tsela e kaonekaone yeo re ka thušago batho, re fenya bašitiši ba poledišano e bile re ruta batho ba ikokobeditšego kamoo ba ka holegago ka gona. Ela hloko maemo a mararo a bontšhago kamoo re ka dirišago dipotšišo ka tsela ya maleba.
12-14. O ka thuša bjang ngwana wa gago gore a be le boikholofelo kutšwanyana ge a bolela ditaba tše dibotse? Nea mohlala.
12 Boemo bja pele: Ge e ba o le motswadi, o be o tla dira eng ge nkabe ngwana wa gago yo a lego mahlalagading a be a tshwenyegile kamoo a ka kgonago go emela seo a se dumelago ka tlholo ge a boledišana le morutwana yo a tsenago le yena ka klaseng? Ga go pelaelo gore o be o tla nyaka go mo thuša gore a be le boikholofelo mabapi le go bolela ditaba tše dibotse. Ka gona go e na le go mo swaya diphošo goba go akgofela go mo nea keletšo, go re’ng o sa ekiše mohlala wa Jesu gomme o mmotšiše dipotšišo tše di nyakago pono ya gagwe? O ka dira seo bjang?
13 Ka morago ga gore o bale le ngwana wa gago dikarolo tše tšwago poroutšheng ya The Origin of Life—Five Questions Worth Asking, o ka mmotšiša gore ke ditaba dife tšeo a hwetšago di mo šišinya kgopolo kutšwanyana. Mo kgothaletše gore a ikhweletše mabaka ao a mo kgodišago gore a dumele go Mmopi le lebaka leo a ratago go dira thato ya Modimo. (Baroma 12:2) Botša ngwana wa gago gore ga go nyakege gore mabaka a gagwe a swane tlwaa le a gago.
14 Hlalosetša ngwana wa gago gore ge a boledišana le morutwana yoo, a ka latela tsela yeo o mmontšhitšego yona. A ka hlahloba tše dingwe tša ditherešo tša taba yeo ke moka a ka botšiša morutwana yoo dipotšišo tše di mo hlahlago goba tše di nyakago pono ya gagwe. Ka mohlala, morutwana yoo a ka kgopelwa gore a bale lepokisi le lego go letlakala 21 poroutšheng ya Origin of Life. Ke moka ngwana wa gago a ka mmotšiša gore: “Na ke therešo gore DNA e na le bokgoni bja go swara tsebišo e ntši yeo le lehono go se nago dikhomphutha tšeo di kgonago go e swara?” Go molaleng gore morutwana yoo o tla araba ka gore ee. Ngwana wa gago a ka napa a botšiša gore: “Ka ge seo e le therešo, na e ka se be ga tlhaologanyo go dumela gore ka ge go na le motho yo a hlamilego khomphutha, gona go na le yo a hlamilego DNA?” E le gore o thuše ngwana wa gago gore a ikwe a lokologile ge a boledišana le ba bangwe ka tumelo ya gagwe, o ka dula o swara dipoledišano tša go itlwaetša le yena. Ge e ba o mo tlwaetša go diriša dipotšišo ka tsela e atlegago, gona o tla mo thuša go phetha boikarabelo bja gagwe bja go ba moebangedi.
15. Re ka diriša bjang dipotšišo ka boiteko bja go thuša moilaModimo?
15 Boemo bja bobedi: Modirong wa rena wa go nea bohlatse, re fela re kopana le batho bao ba belaelago gore Modimo o gona. Ka mohlala, motho a ka re botša gore yena ke moilaModimo. Go e na le go dumelela gore seo a se bolelago se kgaotše poledišano, re ka mmotšiša ka tlhompho gore ke nako e kaakang a dumela seo, le gore ke eng seo se dirilego gore a be le pono yeo. Ka morago ga gore o theetše dikarabo tša gagwe le go mo reta ka ge a naganišišitše ka taba ye, re ka mmotšiša ge e ba a nagana gore go fošagetše go bala tsebišo e itšego yeo e neago bohlatse bja gore bophelo ga se bja ba gona ka mohlolo. Ge e ba mong wa ntlo a na le monagano o bulegilego, mohlomongwe a ka bolela gore ke mo go sa kwagalego go gana go bala bohlatse bjoo. Ke moka re ka mo sepedišetša poroutšha ya Na Dilo tše di Phelago di Bopilwe? goba ya The Origin of Life—Five Questions Worth Asking. Ge dipotšišo tše bohlale di botšišwa ka botho, di ka ba bjalo ka senotlelo seo se bulago pelo ya motho gore a kwe ditaba tše dibotse.
16. Ke ka baka la’ng re sa swanela go fo kgotsofatšwa ke ge morutwana wa Beibele a bala dikarabo tšeo di lego kgatišong e ithutwago ya Beibele?
16 Boemo bja boraro: Ge re swara thuto ya Beibele, go ka direga gore re dumelela morutwana go fo araba seo se lego kgatišong yeo re ithutago le yena Beibele ka yona. Lega go le bjalo, ge e ba re dira seo, gona re ka šitiša morutwana gore a gole moyeng. Ke ka baka la’ng go le bjalo? Ka gobane morutwana yo a fo go araba seo se lego kgatišong ntle le gore a naganišiše ka sona go ka direga gore a se tseme medu moyeng. A ka etša sebjalo seo se ponago ge se lebane le phišo yeo e bakwago ke go ganetšwa. (Mat. 13:20, 21) E le gore re pheme seo, re swanetše go botšiša morutwana wa rena gore o ikwa bjang ka seo a ithutago sona. Lekang go hwetša ge e ba a dumelelana le dintlha tšeo a ithutago tšona. Se bohlokwa kudu, mo neeng sebaka sa gore a bolele lebaka leo ka lona a dumelago seo goba a sa se dumelego. Ke moka mo thušeng gore a nee mabaka ka Mangwalo e le gore mafelelong a kgone go fihlelela diphetho tše nepagetšego ka boyena. (Baheb. 5:14) Ge e ba re diriša dipotšišo ka tsela e atlegago, gona go molaleng gore batho bao re ba rutago ba tla tsema medu tumelong e bile ba tla kgona go ikemela maitekong a bao ba tlago go ba ganetša goba go nyaka go ba aroša. (Bakol. 2:6-8) Ke eng gape seo re ka se dirago gore re phethe boikarabelo bja rena bja go ba baebangedi?
BAEBANGEDI BA ATLEGAGO BA A THUŠANA
17, 18. Re ka šoma bjang re le ngatana e tee ge re sepela le ba bangwe bodireding?
17 Jesu o romile barutiwa ba gagwe ka babedi ka babedi gore ba dire modiro wa boboledi. (Mar. 6:7; Luka 10:1) Ka morago ga moo, moapostola Paulo o ile a bolela ka “badirišani” bao ba “ilego ba katana ba bapelane le [yena] ditabeng tše dibotse.” (Bafil. 4:3) Ka go dumelelana le mohlala woo wa Mangwalo, ka 1953 bagoeledi ba Mmušo ba ile ba thoma lenaneo leo ka lona ba bego ba tla šoma gotee bodireding.
18 Ge o sepela le Mokriste yo mongwe bodireding, o ka šoma bjang le yena le le ngatana e tee? (Bala 1 Bakorinthe 3:6-9.) O ka diriša Beibele ya gago go lebelela mangwalo ao a balwago ke motho yo o sepelago le yena. Theetša ka kelohloko ge motho yoo a bolela le ge go bolela mong wa ntlo. Theetša poledišano yeo ka kelohloko gore ge e ba go nyakega, o thuše motho yo o sepelago le yena go araba ge e ba go tsoga kgang. (Mmo. 4:12) Lega go le bjalo, hlokomela se: Phema go šitiša motho yo o sepelago le yena ge a nea mabaka ka tsela e atlegago. Phišego ya gago e sa laolegego e ka nyamiša motho yo o sepelago le yena e bile e ka gakantšha mong wa ntlo. Ka dinako tše dingwe e ka ba mo go swanetšego gore re tlaleletše poledišanong yeo. Eupša ge e ba o rata go bolela selo se itšego, gona o ka bolela ka boripana ntlha e tee goba tše pedi. Ke moka dumelela motho yo o sepelago le yena gore a tšwetše pele poledišano yeo.
19. Ke eng seo re swanetšego go se gopola, gona ka baka la’ng?
19 Le ka thušana bjang ge le tloga ntlong e nngwe go ya go e nngwe? Le re’ng le sa diriše nako yeo gore le boledišane ka ditsela tšeo le ka kaonefatšago dithero tša lena ka yona? Hlokomelang gore seo le se bolelago ka batho bao ba dulago tšhemong ya gabo lena ga se nole ba bangwe moko. Ka tsela e swanago, phemang molaba wa go bolela gampe ka baebangedigotee le lena. (Die. 18:24) Ke mo gobotse go gopola gore re dibjana tša letsopa. Jehofa o re bontšhitše botho bjo bogolo ka go re nea letlotlo la bodiredi la gore re bolele ditaba tše dibotse. (Bala 2 Bakorinthe 4:1, 7.) Ka gona anke re tšeeleng godimo letlotlo leo ka gore re dire sohle seo re ka se kgonago gore re phethe boikarabelo bja rena bja go ba baebangedi.


text:
KGAOLO 66
A le Jerusalema Bakeng sa Monyanya wa Ditaberenakele
JESU O RUTA TEMPELENG
Jesu o thomile go tuma nywageng ya ka morago ga gore a kolobetšwe. Bajuda ba dikete ba bone mehlolo ya gagwe, gomme dipego tša mabapi le mediro ya gagwe di phatlaletše nageng ka moka. Bjale, ba bantši ba a mo nyaka Monyanyeng wa Ditaberenakele (goba, Mešaša) kua Jerusalema.
Dikgopolo tša batho mabapi le Jesu di fapane kudu. Ba bangwe ba re: “Ke motho yo a lokilego.” Ba bangwe gape ba re: “Ga se a loka eupša o aroša lešaba.” (Johane 7:12) Dipolelo tše bjalo tša go ngunanguna di dirwa matšatšing a mathomong a monyanya. Lega go le bjalo, ga go yo a nago le sebete sa go bolela phatlalatša a emelela Jesu ka gobane ba bantši ba boifa kamoo baetapele ba Bajuda ba tlago go arabela ka gona.
Ge monyanya o le gare, Jesu o ya tempeleng. Batho ba bantši ba makatšwa ke bokgoni bja gagwe bjo bo kgahlišago bja go ruta. Ga se a ka a tsena dikolong tša borabi, ka gona Bajuda ba a ipotšiša, ba re: “Motho yo o tseba bjang mangwalo, mola a se a ithuta dikolong?”—Johane 7:15.
Jesu o a hlalosa o re: “Seo ke se rutago ga se sa ka, eupša ke sa yo a nthomilego. Ge motho a rata go dira thato ya Gagwe, o tla tseba ge e ba thuto ye e etšwa go Modimo goba ke bolela ka la ka.” (Johane 7:16, 17) Thuto ya Jesu e dumelelana le Molao wa Modimo, ka gona go swanetše go ba molaleng gore o tsoma go nea Modimo letago, e sego go itagafatša ka noši.
Ke moka Jesu o re: “Na Moshe ga se a le nea Molao? Eupša ga go le o tee wa lena yo a kwago Molao. Ke ka baka la’ng le nyaka go mpolaya?” Ba bangwe lešabeng, mohlomongwe baeng bao ba tšwago ka ntle ga motse, ga ba lemoge maiteko a bjalo. Ba bonagala ba sa kwešiše gore go ka ba le yo a ka nyakago go bolaya morutiši wa go swana le yena. Ka baka leo, ba phetha ka gore go swanetše go ba go na le se sengwe se se fošagetšego ka Jesu gore a ka bolela seo. Ba re: “Wena o na le motemona. Ke mang yo a nyakago go go bolaya?”—Johane 7:19, 20.
Ge e le gabotse, ngwaga le seripa pejana, baetapele ba Bajuda ba be ba nyaka go bolaya Jesu ka morago ga ge a fodišitše monna ka Sabatha. Bjale Jesu o diriša tsela ya go nea mabaka yeo e šišinyago kgopolo gomme a utolla go hloka ga bona tlhaologanyo. O lebiša tlhokomelo ntlheng ya gore ka tlase ga Molao, ngwana wa mošemanyana o swanetše go bolotšwa ka letšatši la seswai, le ge e ba e le Sabatha. Ke moka o a botšiša o re: “Ge e ba motho a bolotšwa ka sabatha e le gore molao wa Moshe o se ke wa robja, na le nkgalefela o šoro gobane ke fodišitše motho fodifodi ka sabatha? Tlogelang go ahlola ka ponagalo ya ka ntle, eupša le ahlole ka kahlolo ya go loka.”—Johane 7:23, 24.
Badudi ba Jerusalema bao ba tsebago ka boemo bjo ba a bolela ba re: “Na motho yo ga se yo ba nyakago go mmolaya? O bolela phatlalatša, fela ga ba re selo go yena. Babuši ga ba ešo ba tseba e le ka kgonthe gore yo ke yena Kriste, na ba a tseba?” Ka gona, ke ka baka la’ng batho ba sa dumele gore Jesu ke Kriste? Ba re: “Rena re tseba moo motho yo a tšwago gona; eupša ge Kriste a etla, ga go motho yo a tlago go tseba mo a tšwago gona.”—Johane 7:25-27.
Gona moo tempeleng, Jesu o a araba o re: “Le a ntseba e bile le tseba moo ke tšwago gona. Le gona, ga se ka tla ka la ka, eupša yo a nthomilego ke wa kgonthe gomme ga le mo tsebe. Ke a mo tseba gobane ke nna moemedi yo a tšwago go yena gomme yena Yoo o nthomile.” (Johane 7:28, 29) E le go arabela mantšung ao a kwagalago, go dirwa maiteko a go swara Jesu e le gore a lahlelwe kgolegong goba a bolawe. Lega go le bjalo, maiteko ao a a folotša ka gobane ga se ya tšwa e eba nako ya Jesu ya go hwa.
Lega go le bjalo, ba bantši ba dumela go Jesu ka ge ba swanetše go dira bjalo. O sepetše godimo ga meetse, a homotša diphefo, a khoriša ba diketekete ka mohlolo ka dinkgwa le dihlapi tše sego kae, a fodiša balwetši, a dira gore digole di sepele, a budulla mahlo a difofu, a fodiša balephera a ba a tsoša le bahu. Ee, ba na le lebaka le le kwagalago la go botšiša gore: “Na ge Kriste a fihla o tla dira mehlolo e mentši go feta yeo motho yo a e dirilego?”—Johane 7:31.
Ge Bafarisei ba ekwa lešaba le bolela dilo tše, bona le baperisita ba bagolo ba roma bahlankedi gore ba yo swara Jesu.


text:
MADIRENG A LEFASE
Go Lebiša Tlhokomelo e Kgethegilego Bodumeding
Bodumedi bo swanetše go kgothaletša botee. Eupša, gantši ke bjona sebaki sa dintwa le go se botane.
Lefase
Dikotara tšeo di fetago tše tharo tša badudi ba lefase di dula dinageng tšeo bodumedi bo gateletšwego, mohlomongwe ka baka la molao goba dintwa tša setšhaba. Nywaga e mehlano e sa tšwago go feta, palo ya dinaga tšeo di tlaišago dihlopha tše dinyenyane tša bodumedi e nyakile e oketšega gabedi.
SEO GO KA NAGANWAGO KA SONA: Ke’ng seo se dirago gore batho ba bangwe ba ganetšane le bodumedi?—Mateo 23:27, 28; Johane 15:19.
Engelane
Tonakgolo ya pele Tony Blair o ngwadile kuranteng ya Observer gore, “tshwaro e mpe ya bodumedi” ke sebaki se tlwaelegilego sa ditiro tša botšhošetši tšeo di sa tšwago go direga. O oketša ka gore: “Dintwa tša lekgolong le ga se tša bakwa ke dikgopolo tše di feteletšego tša dipolitiki—go swana le tšela tša lekgolong la bo-20 la nywaga—eupša di ka ba di bakilwe ke diphapano tša setšo goba tša bodumedi.”
SEO GO KA NAGANWAGO KA SONA: Ke ka baka la’ng bodumedi gantši e le bjona sebaki sa karogano?—Bona Mareka 7:6-8.
Australia
Australian Bureau of Statistics e begile gore motho o tee go ba bahlano kua Australia o bolela gore ga se setho sa bodumedi le ge e le bofe. Pego e tšwela pele ka gore, “go ba setho sa bodumedi go fapane le go tšea karolo ka mafolofolo medirong ya bodumedi.” Ke feela 15 lekgolong ya banna le 22 lekgolong ya basadi bao e lego ditho tša bodumedi bao ba ipolelago gore ba tšea karolo ka mafolofolo sehlopheng sa bodumedi.
SEO GO KA NAGANWAGO KA SONA: Ke dika dife tše di sa kgahlišego tšeo di bonagalago madumeding a mantši lehono?—Mateo 7:15-20.
Ithute ka mo go oketšegilego
Na go na le Bodumedi bjo bo ka Botwago?
Na o nyamišitšwe ke bodumedi? Ge e ba go le bjalo, o ka thatafalelwa ke go bota bodumedi le ge e le bofe. Go ithuta Beibele go ka thuša bjang?
Ke ka Baka La’ng Dihlatse tša Jehofa di sa Tšee Lehlakore Dipolotiking?
Na di bea tšhireletšego ya setšhaba kotsing?


text:
SEPTEMBER 22, 2015
CANADA
Bahlankedi ba Mmušo ba Leboa la Canada ba Leboga Dihlatse tša Jehofa ka Lesolo la Tšona le le Kgethegilego la go Ruta Beibele
TORONTO—Mo e ka bago Dihlatse tša Jehofa tše 150 di ile tša thoma lesolo le le kgethegilego la go ruta batho Beibele, leo le rulagantšwego ke ofisi ya lekala la Canada ka September le October 2014. Go dirilwe dithulaganyo tša go etela metse e 35 e lego kgole go dikologa naga ka moka.
Dihlatse di ile tša rulaganywa ka dihlopha gore di etele ditoropo le metsana go tloga Aklavik, Northwest Territories, ka bodikela go ya Kangiqsualujjuaq le Quebec ka bohlabela, e lego leeto la dikhilomithara tše 3 300. Bao ba bilego le karolo lesolong le ba ile ba ipatelela ditshenyagalelo tša leeto, go akaretša le dithekete tša difofane tšeo di bitšago diketekete tša ditolara.
Pele lesolo le thoma, Sehlopha se Bušago sa Dihlatse tša Jehofa se ile sa dumelela gore go fetolelwe bidio ya Ke ka Baka la Eng o Swanetše go Ithuta Beibele? ka Seinuktitut. Leleme le la Seinuit le bolelwa ke batho ba Canada ba ka bago ba 35 000 gomme le tšewa e le leleme la semmušo tikologong ya Nunavut le Northwest Territories.
Mohumagatšana Velma Illasiak, e lego hlogo ya sekolo kua Aklavik, o boletše mabapi le ketelo ya Dihlatse gore: “Barutwana ba thabetše seo le ba rutilego sona e bile ba dula ba nagana ka [dithuto tšeo] . . . Re nagana gore re swanetše go otarela bafsa ba mo sekolong dikopi tša dibolumo tše pedi tša puku ya Dipotšišo tša Bafsa le Dikarabo tše Šomago . . . Re le leboga kudu ka go diriša nako ya lena bakeng sa go tla sekolong le motseng wa rena.”
Ka morago ga go boledišana le Dihlatse le go bogela bidio ya Ke ka Baka la Eng o Swanetše go Ithuta Beibele?, Mna. Peter Iyaituk, e lego meyara wa toropo ya Ivujivik yeo e lego ka leboa la Quebec, o ile a fetša diiri tše pedi a bontšha baeng motse ka koloi ya gagwe. O ile a ba a ba iša boemafofaneng ka letšatši leo ba bego ba boela morago ka lona ke moka a ba leboga ka ketelo ya bona.
Matthieu Rozon, e lego mmoleledi wa Dihlatse tša Jehofa kua Canada, o boletše gore: “Dihlatse tša Jehofa di thabela go ruta batho Beibele mahala. Bao ba bilego le karolo lesolong le ga ba itshole ka go diriša nako ya bona.”
Lesolong le leo le tšerego dikgwedi tše pedi, Dihlatse di fane ka dipuku tša ka godimo ga tše 37 000. Batho ba ka bago 600 ba kgopetše Dihlatse gore di ba etele gape gore ba tšwetše pele poledišano ya bona ka Beibele.
Boemafofane bja Kuujjuarapik, Quebec
Dihlatse di fihla Kuujjuarapik, e lego toropo yeo e lego ka bohlabela bja Boemakepe bja Hudson.
Salluit, Quebec
Salluit e ka leboa la Quebec, e bile e na le badudi ba ka godimo ga 1 300.
Ivujivik, Quebec
Ivujivik le yona e ka leboa la Quebec gomme e na le badudi ba ka bago 400.
Ivujivik, Quebec
David Creamore o bontšhwa toropo ke meyara wa Ivujivik, Mna. Peter Iyaituk.
Ivujivik, Quebec
Mofsa wa Moinuit o bogetše bidio ya Ke ka Baka la Eng o Swanetše go Ithuta Beibele?
Paulatuk, Northwest Territories
Dintlo tšeo di fihlago Lewatleng la Beaufort nageng e nyenyane yeo e nago le badudi ba ka bago 300.
Umiujaq, Quebec
Banyalani ba Mainuit ba amogetše Julien Pinard, e lego Hlatse ya Jehofa, legaeng la bona gore ba boledišane ka Beibele. Toropo ye e na le badudi ba ka bago 450.
Umiujaq, Quebec
Badudi ba toropong e lego ka leboa la Quebec ba tšea senepe le Roxanne Pinard (yo a lego ka la go ja) e lego Hlatse ya Jehofa.
Puvirnituq, Quebec
Motseng wo o lego ka leboa la Quebec go dula batho ba ka bago 1 700.


text:
SIERRA LEONE LE GUINEA
Selo se Sekaone go Phala Ditaamane
Tamba Josiah
O BELEGWE KA 1948
O KOLOBEDITŠWE KA 1972
PEGO YA BOPHELO BJA GAGWE O be a šoma moepong wa ditaamane pele a hwetša therešo. Ga bjale ke setho sa Komiti ya Lekala la Sierra Leone.
KA 1970, ke ile ka šoma moepong wa khamphani ya Brithania kua Tongo Fields, e lego lefelo leo le bego le humile ka ditaamane ka leboa la Kenema. Ke be ke fela ke tsoma ditaamane ge ke be ke sa šome. Ge ke di hwetša, ke be ke apara gabotse ka leba Kenema go yo rekiša maswika a a bohlokwa gomme ka ithabiša.
Ka 1972, ke ile ka gahlana le Dihlatse tša Jehofa gomme ka thoma go ithuta Beibele. Ka morago ga dikgwedi tše hlano, ke ile ka kolobetšwa. Ka ge ke be ke se sa na matšatši a go ikhutša mošomong, ke ile ka kgopela mošomigotee le nna gore a ntsenele mošomong e le gore ke kgone go ya kopanong ya selete gore ke kolobetšwe. O ile a re o tla dumela feela ge nka mo nea mogolo wa ka wa beke. Go kolobetšwa go be go le bohlokwa go nna go feta tšhelete, ka gona ke ile ka se dikadike go amogela seo. Ge ke boa kopanong, o ile a mpotša gore ke se ke ka mo nea mogolo ka gobane go hlankela Modimo ke selo se sebotse. Ka morago ga dikgwedi tše tshelelago, ke ile ka tlogela mošomo woo o bego o lefa gabotse go yo ipolokela matlotlo legodimong ka go ba mmulamadibogo yo a kgethegilego.—Mat. 6:19, 20.
Ke ile ka hlankela ke le mmulamadibogo yo a kgethegilego le molebeledi wa tikologo dikarolong tše fapafapanego ka nywaga e 18. Yona nakong yeo, ke ile ka nyala Christiana, molekane wa ka yo a botegago le yo a nthekgago, gomme ra šegofatšwa ka morwedi wa rena Lynette.
Ke be ke ipotša ke re ka letšatši le lengwe ke tla hwetša ditaamane tša kgonthe, eupša ke hweditše selo seo se di phalago le go feta—mahumo a moya
Nakong ya ntwa ya selegae mo Sierra Leone, nna le Christiana re ile ra bula madibogo kua Bo, yeo e lego lefelong leo go bego go na le moepo o mogolo wa ditaamane. Gona moo re ile ra hwetša moepo wa ditaamane tša moya—barutiwa ba kgonthe ba Kriste. Ka nywaga e mene, phuthego ya rena e ile ya gola ka batho ba fetago 60 lekgolong. Ga bjale Bo go na le diphuthego tše tharo tšeo di golago ka lebelo.
Ka 2002, ke ile ka laletšwa go ba setho sa Komiti ya Lekala la Sierra Leone. Nna le Christiana re dula kgauswi le Bethele. Ke šoma Bethele letšatši le lengwe le le lengwe gomme ke robala gae, mola Christiana yena a hlankela e le mmulamadibogo yo a kgethegilego. Lynette o šoma Bethele e le mofetoledi wa Sekrio.
Ke be ke ipotša ke re ka letšatši le lengwe ke tla hwetša ditaamane tša kgonthe, eupša ke hweditše selo seo se di phalago le go feta—mahumo a moya. E bile ke epolotše le ditaamane tša moya tše 18, goba barutiwa ba kgonthe ba Kriste. Ruri, Jehofa o ntšhegofaditše go feta tekano.


text:
TABA YA LETLAKALA LA KA NTLE | GO DIRA KHUTŠO KA LAPENG
Diphapano tša ka Lapeng
—Di Bakwa ke Eng?
SARAH * wa kua Ghana yo a nago le nywaga e 17 a nyalane le Jacob o re: “Gantši re lwela tšhelete.” Sarah o hlalosa gore: “Ke a befelwa ka gobane ke šoma ka thata bakeng sa go hlokomela lapa le gona Jacob ga a ke a boledišana le nna ka maemo a tša ditšhelete. Re fetša dibeke tše dintši re sa boledišane.”
Monna wa gagwe Jacob o dumela ka gore: “Ee, go na le dinako tšeo re fošanago ka noga e phela. Gantši seo se bakwa ke go se kwešišane le go se be le poledišano e botse. Gape diphapano di bakwa ke go tšewa ke maikwelo maemong a itšego.”
Nathan wa India yo a sa tšwago go nyala o hlalosa seo se ilego sa direga ka letšatši le lengwe ge ratswalagwe a be a kgadimola mmatswalagwe. Nathan o re: “Mmatswale o ile a kgopišega gomme a tšwa ka ntlong. Ge ke botšiša ratswale gore ke ka baka la eng a ile a kgadimola mmatswale, o ile a nagana gore nna mokgonyana wa gagwe ke a mo nyatša. Go se go ye kae, ke ge a šetše a re kgadimola ka moka.”
Mohlomongwe le wena o lemogile kamoo go bolela selo se fošagetšego ka nako e fošagetšego go ka bakago diphapano tše dikgolo ka gona ka lapeng. Seo e ka thomago e le go ntšhetšana sa mafahleng, se ka fetoga ntwa ya mantšu ka ponyo-ya-leihlo. Ga go na motho yo a bolelago dilo tše dibotse ka dinako tšohle, ka gona go ka ba bonolo gore o kwele thoko seo ba bangwe ba se bolelago goba wa se kwešiše maikemišetšo a bona. Lega go le bjalo, go a kgonega gore o thabele khutšo le botee.
Ke’ng seo o ka se dirago ge go eba le dingangišano? Ke megato efe yeo o ka e gatago gore o boloke khutšo ka lapeng? Ke bjang malapa a ka bolokago khutšo ka lapeng? Hle bala dihlogo tše di latelago.
^ par. 3 Maina a mangwe sehlogong se a fetotšwe.


text:
Leratorato ke Eng?
Tsela yeo dipuku tša marato di hlalosago lerato ka yona e ka feleletša e go robile pelo, mola leratorato le agwa ke melao ya motheo ya Beibele yeo e sa fetogego.
Leratorato ke Eng?
Melao ya motheo ya Beibele e ka thuša Bakriste go kgetha molekane yo a swanetšego wa lenyalo le go bontšhana leratorato ge ba nyalane.
Leratorato ke Eng?—Matseno
O ka holwa ke go diriša melao ya motheo ya Beibele yeo e lego bidiong ye, o dutše o gopola gore ditšo di a fapana ge go tliwa tabeng ya go beana mabaka ka maikemišetšo a go nyalana.


text:
Jesu—Lebaka Leo ka Lona a Ilego a hwa
“Morwa wa motho o tletše . . . go nea moya wa gagwe [goba bophelo] e le topollo bakeng sa ba bantši.”—MAREKA 10:45.
JESU o be a tseba seo a se letetšego. O be a kwešiša gore o be a ka se phele bophelo bja gagwe ka khutšo. Go fapana le moo, o be a lemoga gore bophelo bja gagwe bo be bo tla kgaotšwa ka sehlogo ge a le nywageng ya gagwe ya bo-30 gomme o be a ikemišeditše ka botlalo go lebeletšana le lehu la gagwe.
Beibele e bolela ka lehu la Jesu e le le bohlokwa. Tšhupetšo e nngwe e re go boletšwe ka lehu la Jesu ka go lebanya ka makga a ka bago a 175 ka Mangwalong a Bakriste a Segerika goba ka Testamenteng e Mpsha. Lega go le bjalo, ke baka la’ng Jesu a ile a swanelwa ke go tlaišega le go hwa? Re swanetše go tseba, ka ge lehu la Jesu e le le bohlokwa maphelong a rena.
Seo Jesu a bego a se letetše
Ngwageng wa mafelelo wa bophelo bja gagwe, Jesu o ile a lemoša barutiwa ba gagwe ka makga a mmalwa mabapi le tlaišego le lehu tšeo di bego di mo letetše. A le tseleng ya go ya Jerusalema go yo keteka Paseka ya gagwe ya mafelelo, o ile a botša baapostola ba gagwe ba 12 gore: “Morwa wa motho o tla gafelwa baperisita ba bagolo le bamangwalo. Ba tla mo ahlolela lehu ba mo gafela batho ba ditšhaba, gomme bona bao ba tla dira metlae ka yena, ba mo tshwela ka mare ba mo otla le go mmolaya.” * (Mareka 10:33, 34) Ke ka baka la’ng a be a kgodišegile ka seo se bego se tla mo diragalela?
Jesu o be a tlwaelane le diporofeto tše dintši ka Mangwalong a Seheberu tšeo di bego di boletše e sa le pele mabapi le kamoo bophelo bja gagwe bo bego bo tla fela ka gona. (Luka 18:31-33) Ela hloko tše dingwe tša diporofeto tšeo gotee le ditšhupetšo tša Mangwalo tšeo di hlalosago kamoo di ilego tša phethagala ka gona.
Mesia o be a tla . . .
Ekwa ka ditsekana tše 30 tša silifera.—SAKARIA 11:12; MATEO 26:14-16.
Itiwa le go tshwelwa ka mare.—JESAYA 50:6; MATEO 26:67; 27:26, 30.
Kokotelwa koteng.—PSALME 22:16, MAREKA 15:24, 25.
Kwerwa a le koteng.—PSALME 22:7, 8; MATEO 27:39-43.
Bolawa ntle le go robja marapo.—PSALME 34:20; JOHANE 19:33, 36.
Jesu o ile a phethagatša diporofeto tše gotee le tše dingwe tše dintši. Ga go ka tsela yeo a bego a ka dira se ka noši. Go phethagala ga diporofeto tše ka moka go Jesu go hlatsela gore ruri o be a romilwe ke Modimo. *
Lega go le bjalo, ke ka baka la’ng go be go nyakega gore Jesu a tlaišege le go hwa?
Jesu o ile a hwa bakeng sa go lokiša dikgang tše bohlokwa
Jesu o be a tseba ka dikgang tše di lego bohlokwa legohleng tšeo di ilego tša rotošwa morago kua serapeng sa Edene. Ba tutueditšwe ke sebopiwa sa moya sa lerabele, Adama le Efa ba ile ba kgetha go se kwe Modimo. Go rabela ga banyalani ba go ile gwa hlohla tshwanelo ya Modimo ya go buša goba tsela yeo a bušago ka yona. Sebe sa bona gape se ile sa rotoša potšišo ya ge e ba go ena le motho le ge e le ofe yoo a ka tšwelago pele a botegela Modimo ge a lekwa.—Genesi 3:1-6; Jobo 2:1-5.
Jesu o neile karabo ya maleba go dikgang tše tše pedi—bogoši bja Jehofa le potego ya motho. Ka go kwa ga gagwe ka tsela e phethagetšego “go fihla lehung . . . koteng ya tlhokofatšo,” Jesu o ile a godiša bogoši bja Modimo. (Bafilipi 2:8) Jesu o ile a ba a hlatsela gore motho yo a phethagetšego a ka botegela Jehofa ka botlalo go sa šetšwe diteko tše šoro.
Jesu o ile a hwa e le gore a lopolle batho
Moporofeta Jesaya o boletše e sa le pele gore go tlaišwa le go hwa ga Mesia yo a holofeditšwego go be go tla tliša poelano bakeng sa dibe tša batho. (Jesaya 53:5, 10) Jesu o be a kwešiša se gabotse gomme ka go rata o ile a neela “moya wa gagwe gore e be topollo bakeng sa ba bantši.” (Mateo 20:28) Lehu la gagwe la sehlabelo le butše tsela bakeng sa batho ba sa phethagalago gore ba be le tswalano e botse le Jehofa le gore ba phološwe sebeng le lehung. Lehu la Jesu le re nea sebaka sa go hwetša seo se lahlegetšego Adama le Efa—tebelelo ya go phela ka mo go sa felego maemong a phethagetšego mo lefaseng. *—Kutollo 21:3, 4.
Seo o ka se dirago
Lelokelelong le la dihlogo re hlahlobile seo Beibele e se bolelago ka Jesu—moo a tšwago gona, kamoo a phetšego ka gona le lebaka leo ka lona a ilego a hwa. Go tseba ditherešo tšeo mabapi le Jesu go tla dira se se fetago go phumola dikgopolo tše di fošagetšego ka yena. Go dira ka go dumelelana le tšona go ka tliša ditšhegofatšo—bophelo bjo bokaone gona bjale le bophelo bjo bo sa felego nakong e tlago. Beibele e re botša seo re swanetšego go se dira ge e ba re nyaka go buna ditšhegofatšo tšeo.
Ithute ka mo go oketšegilego ka Jesu Kriste le tema yeo a e kgathago mererong ya Jehofa.—JOHANE 17:3.
Eba le tumelo go Jesu gomme o bontšhe ka tsela yeo o phelago ka yona gore o mo amogela e le Mophološi wa gago.—JOHANE 3:36; DITIRO 5:31.
Dihlatse tša Jehofa di tla thabela go go thuša gore o ithute ka mo go oketšegilego ka Jesu Kriste, “Morwa yo a tswetšwego a nnoši” wa Modimo, yoo ka yena re ka hwetšago mpho ya “bophelo bjo bo sa felego.”—Johane 3:16.
^ ser. 5 Jesu gantši o be a ipitša gore ke “Morwa wa motho.” (Mateo 8:20) Polelwana ye ga e bontšhe feela gore e be e le motho yo a feletšego eupša e bontšha le gore e be e le “morwa wa motho” yo go boletšwego ka yena ka boporofeteng bja Beibele.—Daniele 7:13, 14.
^ ser. 13 Bakeng sa tsebišo e oketšegilego mabapi le diporofeto tšeo di ilego tša phethagala go Jesu, bona sehlogo se se lego go mametletšo se se rego “Jesu Kriste—Mesia yo a Holofeditšwego” ka pukung ya Ke Eng Seo ge e le Gabotse Beibele e se Rutago? yeo e gatišitšwego ke Dihlatse tša Jehofa.
^ ser. 17 Bakeng sa tsebišo e oketšegilego mabapi le mohola wa sehlabelo sa lehu la Jesu, bona kgaolo 5 e rego, “Topollo—Mpho e Kgolo Kudu ya Modimo,” ka pukung ya Ke Eng Seo ge e le Gabotse Beibele e se Rutago?
Ithute ka mo go oketšegilego
Jesu Kriste ke Mang?
Ithute lebaka leo Jesu e bego e le Mesia yo a holofeditšwego, moo a tšwago gona le lebaka leo e lego Morwa a nnoši wa Modimo.


text:
KE ENG SEO BEIBELE E SE RUTAGO? (TLHAHLO YA GO ITHUTA)
KE ENG SEO BEIBELE E SE RUTAGO?
Mmušo wa Modimo ke Eng? (Karolo 2)
Mmušo wa Modimo o šetše o dirile eng? O tla dira eng nakong e tlago? Hwetša dikarabo tša Beibele.
Tše di Oketšegilego go tšwa Dihlogong tše
Kamoo o ka Dirago Bophelo bja Lapa la Gago Gore bo Thabiše (Karolo 1)
Ke eng seo se ka thušago banyalani gore ba thabe? Hlahloba ditumelo tša gago, hlahloba seo Beibele e se rutago gomme o ithute kamoo o ka hlalosetšago ba bangwe ditumelo tša gago o diriša letlakala le la go itekola.
Ke ka Baka La’ng Modimo a Dumelela Tlaišego? (Karolo 2)
Mangwalo a araba potšišo ye e thata ka tsela e kwagalago le e kgotsofatšago.
Kamoo Dibopiwa tša Moya di re Kgomago ka Gona (Karolo 1)
Na barongwa ba gona e le ka kgonthe? Na go na le barongwa ba babe? Diriša tlhahlo ye ya go ithuta go hwetša dikarabo tša dipotšišo tše.